title: Länsi-Ukrainan kansantasavalta

text: 1. syyskuuta 1919 Ukrainan pääsihteeristö teki rauhan Puolan hallituksen kanssa aselevon muodostaen neutraalin vyöhykkeen Zbrutšin ja Žvanšikin välille.


title: Länsi-Ukrainan kansantasavalta

text: 10. syyskuuta 1919 Itävalta luopui Saint-Germainin sopimuksella vaatimuksistaan Itä-Galitsiaan jättäen sitä koskevan päätöksenteon. Länsi-Ukrainan hallitus pyrki vetoamaan 5. kesäkuuta 1919 Versailles’n rauhansopimuksen korkeimman neuvoston periaatteisiin siitä, että Itä-Galitsialla on itse oikeus päättää asioistaan.


title: Länsi-Ukrainan kansantasavalta

text: 15. marraskuuta 1919 Petruševytš jätti Kaminets-Podilskin hallituksineen ja meni Romanian kautta Wieniin pakolaishallitukseksi vastustaessaan Ukrainan aikomusta luovuttaa Länsi-Ukraina Puolalle.


title: Länsi-Ukrainan kansantasavalta

text: 2. joulukuuta 1919 Ukrainan pääsihteeristö ja Puolan hallitus allekirjoittivat sopimuksen, jonka mukaan raja kulkee Zbruchissa ja Itä-Galitsia jää Puolalle ukrainalaisen väestön kanssa sovittavin ehdoin. Tämä vahvistettiin Ukrainan ja Puolan välisessä Varsovan rauhansopimuksessa 20. huhtikuuta 1920.


title: Länsi-Ukrainan kansantasavalta

text: 1. elokuuta 1920 Petruševytš muodosti Länsi-Ukrainan neljännen hallituksen pakolaishallituksena viiden diktaattorina nimittämänsä henkilön kanssa pyrkien uudistamaan kansallisen yhtenäisyyden. Pakolaishallitus pyrki kannustamaan vastarintaan puolalaisia vastaan.


title: Länsi-Ukrainan kansantasavalta

text: Puolan alahuoneen vaaleissa 5. marraskuuta 1922 Itä-Galitsian äänestysprosentti oli 40 ja 12. marraskuuta 1922 ylähuoneen vaaleissa 37 prosenttia. Boikotin tarkoituksena oli osoittaa ukrainalaisuutta. Puola alkoi olla heikoilla Neuvosto-Venäjän Varsovaan suuntautuneen hyökkäyksen vuoksi. Runsas puolta vuotta myöhemmin puolalaisten aseman vahvistuttua, Neuvosto-Venäjä ja Puola sopivat Riian rauhansopimuksessa Itä-Galitsian jäämisestä Puolalle 1921.


title: Länsi-Ukrainan kansantasavalta

text: Vuoden 1922 Genovan konferessiin mennessä Länsi-Ukrainan kansallisneuvosto ja valtiosihteeristö yrittivät saada Yhdistyneen kuningaskunnan, Kanadan ja Italian edustajien avulla Itä-Galitsian kysymyksen uudelleen käsiteltäviksi. He lähettivät tätä asiaa koskevan kirjeen tuloksitta Yhdistyneen kuningaskunnan pääministeri David Lloyd Georgelle 4. huhtikuuta 1922. Vuoden loppuun mennessä Ranskan ja hdistyneen kuningaskunnan näkemykset lähestyivät toisiaan. Metropoliitta A. Šepitski yritti vedota tuloksetta Itävaltaan, Yhdistyneeseen kuningaskuntaan, Ranskaan ja Vatikaanivaltioon. 14. maaliskuuta 1923 Yhdistyneen kuningaskunnan, Ranskan, Italian ja Japanin edustajat päättivät Itä-Galitsian kuuluvan Puolalle sillä ehdolla, että Itä-Galitsialle myönnetään autonomia ja taataan kansallisten vähemmistöjen oikeudet.


title: Länsi-Ukrainan kansantasavalta

text: 30. kesäkuuta 1923 Länsi-Ukrainan hallitus lakkautti itsensä.


title: Disco

text: Disco tai Disko voi tarkoittaa seuraavia asioita:


title: Tappara (ase)

text: Tappara eli sotakirves on vanha eurooppalainen ase. Se on kahdella kädellä käytettävä kirves, joka on tarkoitettu pelkästään asekäyttöön. Sana "tappara" on lainaus venäjän kirvestä tarkoittavasta sanasta топор ("topor"). Tapparaa käytettiin varsinkin viikinkiajalla.


title: Levyhaarniska

text: Levyhaarniska on suurista metallipaloista koottu haarniska, jota voidaan käyttää suojaamaan rintaa tai koko vartaloa. Muinaiset kreikkalaiset ja roomalaiset käyttivät levyhaarniskaa, joka suojasi rintaa ja alaraajoja. Rooman tuhon jälkeen tällaisista haarniskoista luovuttiin. Levyhaarniskat tulivat uudelleen käyttöön 1200-luvun lopulla. Huippuunsa ne kehittyivät 1500-luvun alussa. Kalleimmat keskiaikaiset haarniskat oli silattu hopealla ja jopa kullalla.


title: Levyhaarniska

text: Tärkeimmät aseet levyhaarniskaa vastaan olivat erilaiset nuijat ja sotavasarat, jotka tekivät vauriota myös haarniskan läpi, tikarit, joilla yritettiin osua haarniskan heikkoihin kohtiin ja varsijouset, jotka läpäisivät haarniskan suoraan ammuttaessa.


title: Levyhaarniska

text: Levyhaarniskan laajamittainen käyttö päättyi ampuma-aseiden kehityksen myötä. Japanilaiset musketöörit käyttivät levyhaarniskaa 1800-luvulle asti. Neuvostoliiton kaartilla (eliittijalkaväellä) oli teräspanssareita toisessa maailmansodassa. Nyttemmin kevlar-haarniskoita on vahvennettu titaanikerroksella; tulosta voidaan pitää eräänlaisena levyhaarniskana.


title: Italodisko

text: Italodisko on elektronista tanssimusiikkia, jonka suosion huippu ajoittui 1980-luvulle. Yhdysvalloissa soulista ja funkista syntyneeseen diskomusiikkiin verrattuna italodiskoa luonnehtivat mm. syntetisaattorien suurempi osuus. Termiä 'italodisko' käytetään joskus myös muista kuin italialaista artisteista, koska tyylillisesti samankaltaista musiikkia tehtiin 1980-luvulla muuallakin Euroopassa, kuten Espanjassa. Espanjalaista "italodiskoa" kutsutaan silloin tällöin myös nimellä 'Sabadell-Sound', sillä Espanjassa musiikkia tuotettiin lähinnä Sabadellissa, Barcelonan maakunnassa.


title: Italodisko

text: Elektroninen tanssimusiikkia alkoi kehittyä 1970-luvun loppupuolella kun perinteisemmät diskoartistit alkoivat tehdä kokeilua syntetisaattoreilla ja sähköisillä efekteillä. Tätä sähköisen tanssimusiikin varhaista muotoa nimitetään "space discoksi" sen omintakeisten soundien ja sci-fi-henkisyyden vuoksi. Yksi tämän aikajakson suurista vaikuttajista oli tuottaja Giorgio Moroder.


title: Italodisko

text: Italon voidaan katsoa syntyneen vuoteen 1982 mennessä, artistien julkaistessa jo täysin elektronisia kappaleita rumpukoneineen ynnä muineen. Italodiskon nousua siivittivät myös läheisten tyylilajien kuten synthpopin valtava suosio 1980-luvun alussa.


title: Italodisko

text: Italodiskokappaleet ovat usein rakenteeltaan suhteellisen yksinkertaisia, mutta melodioiltaan runsaita ja tarttuvin kertosäkein varustettuja. Sanoitusten aiheina on lähes jokaisessa italokappaleessa intohimo/rakkaus, ja ne ovat usein korniuden rajoja lähestyviä tai lähes merkityksetöntä sanahelinää. Varhaisissa italokappaleissa aiheina olivat usein myös avaruus ja robotit. Laulajien aksentti saattoi olla vahva, koska englanti ei ollut useimpien artistien äidinkieli. Kappaleiden "extended" -versiot ovat yleensä viidestä kahdeksaan minuuttiin pitkiä – mutta toki varsinkin suosituimmista hiteistä tehtiin myös lyhennetyt radioversiot sekä useita remixejä.


title: Italodisko

text: Vuotta 1983 voidaan pitää italodiskon huippukautena – hittisinglejä julkaistiin kasapäin ja useat levymerkit (mm. American Disco, Crash, Merak, Sensation ja X-Energy) aloittivat toimintansa tällöin. 1983 suosittu levymerkki Discomagic Records julkaisi yli 30 singleä. Itse termin "italodisko" lienee keksinyt saksalaisen ZYX Musicin perustaja Bernhard Mikulski vuonna 1984 hänen yhtiönsä julkaistessa ensimmäisen lukuisista "The Best of Italo Disco" -kokoelmalevyistään.


title: Italodisko

text: 1980-luvun loppupuolella italodiskon suosio laski. Jotkut tuottajat siirtyivät tekemään eurobeat-musiikkia, joka on italodiskoa nopeatempoisempi tyylilaji. Osa tuottajista taas siirtyi tuottamaan suureen suosioon sekä Euroopassa että Yhdysvalloissa noussutta house-musiikkia. Vuosikymmenen puolivälissä syntyi myös pääasiallisesti instrumentaalinen spacesynth, joka oli enemmän avaruussoundeihin kuin "sing-a-long"-menoon keskittynyt italodiskon alalaji.


title: Italodisko

text: Tyylilajilla on vahva kulttistatus ja omistautunut kannattajakunta. 1990-luvun lopulla julkaistiin useita remixejä sekä kokoelmia. Internetissä toimii useita italodiskoa soittavia nettiradioita ja underground-klubeilla soitetaan taas italodiskoa.


title: Italodisko

text: Italoa ja sen inspiroimaa musiikkia tuotetaan nykyäänkin. Esimerkiksi suomalainen Flashback Records julkaisee uusien ja vanhojen italoartistien musiikkia. Uuden sukupolven italoartisteista ehkä tunnetuimpia on Andy Romano, (oik. Andrea Cofrancesco, esiintyy myös nimellä Silver Boy) joka on tehnyt paljon yhteistyötä Flashbackin kanssa.


title: Italodisko

text: Italo on ollut tärkeä innoittaja myöhemmän ajan tanssimusiikille eritoten Euroopassa. Monet Commodore Amigalla esimerkiksi NoiseTrackeria ja siihen pohjaavia ohjelmia käyttäen tehdyt kappaleet ovat saaneet vahvasti vaikutteita italosta. Esimerkiksi eurodance ja trance olisivat todennäköisesti hyvin erilaisia genrejä ilman italon vaikutusta.


title: Italodisko

text: Eräitä tunnetuimpia italoartisteja sekä heidän hittikappaleitaan:


title: Kaasunaamari

text: Kaasunaamari on kasvot peittävä suojavaruste. Sen tarkoitus on suojata kasvoja ja hengitysteitä saasteilta ja myrkyiltä. Kaikki kaasunaamarit peittävät nenän ja suun, jotkin suojaavat myös silmiä.


title: Kaasunaamari

text: Kaasunaamari eroaa varsinaisista hengityslaitteista siten, että siinä ei ole erillistä ilmavarastoa. Kaasunaamari puhdistaa ulkopuolella olevan myrkyllisen ilman hengityskelpoiseksi. Tähän käytetään kolmea keinoa: "suodatusta", "keräämistä" ja "aktiivista neutralointia".


title: Kaasunaamari

text: Kaasunaamareita käytettään mellakantorjunnassa ärsyttäviä agensseja (esim. CS tai OC) vastaan. Naamareita käytetään myös tiloissa jossa on vaarallisia ilmateitse meneviä aineita, kuten asbestia.


title: Kaasunaamari

text: Perinteiset toisen maailmansodan ja kylmän sodan aikaiset kaasunaamarit käyttivät pyöreitä linssejä, sillä käytettävissä oleva materiaali oli lasia, joka on herkästi rikki menevää, joten linssien täytyi olla pieniä ja lasien paksuja kestääkseen.


title: Kaasunaamari

text: Ensimmäisen kaasunaamarin kehitti Alexander von Humboldt vuonna 1799 Preussin kaivosmiesten apuvälineeksi.


title: Kaasunaamari

text: Puolustusvoimien käyttämä suojanaamari M-95 suojaa kasvot ja suodattimen kanssa hengityselimet taisteluaineiden ja useimpien teollisuuskemikaalien vaikutukselta. Suojanaamaria voidaan tarvittaessa pitää kasvoilla 24 tuntia ja se on varustettu kenttäpulloon kiinnitettävällä juomalaitteella nesteiden nauttimista varten. Suodatin voidaan kiinnittää kasvo-osaan joko oikealle tai vasemmalle puolelle ampumisen helpottamiseksi. Suojanaamarissa voidaan käyttää tarpeen vaatiessa silmälasit korvaavia näönkorjaimia. Täydelliseen suojanaamariin kuuluvat lisäksi suojautumisohje, suojanaamarilaukku, suojakäsineet, puuvillaiset aluskäsineet, esipuhdistusjauhe ja erikseen jaettava vastalääkkeenantolaite.


title: Kaasunaamari

text: CBRN-suodatin on kehitetty taistelijalle. Se on pienikokoinen, kevyt ja sillä on alhainen hengitysvastus. Se antaa saman suojan taisteluaineita vastaan kuin vanhempi suojanaamarin m95-suodatin, mutta sen lisäksi se antaa kohtalaisen suojan teollisuuskaasuja vastaan. Lyhenteen "C" tarkoittaa kemiallista ainetta, "B" biologista asetta tai ainetta, "R" säteilyä; esimerkiksi likaisen pommin levittämät radioaktiiviset partikkelit ja "N" vastaavasti ydinaseen aiheuttamaa säteilyä. Suodatin ei suojaa säteilyltä pois lukien alfa-säteily, mutta estää radioaktiivisten partikkeleiden pääsyn kehon sisään tai limakalvoille.


title: Kaasunaamari

text: CBRN-suodattimen rakenne on seuraava: ilmanottoaukko, kansi, kuori, aerosolisuodatinkerros, välipohja, kuitukangas, aktiivihiilisuodatinkerros, kuitukangas, pohjalevy sekä kierreosa.


title: Kaasunaamari

text: On huomattava, että radioaktiivinen pöly, biologinen materiaali sekä aerosolina levitetyt CWA-aineet kiinnittyvät aerosolisuodatinkerrokseen. Höyrystyneet CWA-aineet kulkeutuvat aina aktiivihiilisuodatinkerrokseen saakka. Kaikista hiukkasista 99,995 % jää aerosolisuodatinkerrokseen. Huonoiten CBRN-suodatin pidättää 0,1–0,2 mikrometrin kokoisia hiukkasia.


title: Kaasunaamari

text: CBRN-suodatin ei pidätä häkää ja lisäksi sen pidätyskyky toimittaessa ammoniakin ja rikkidioksidin vaikutusalueella on olematonta. Huomattavaa on myös se, että kontaminoitunut suodatin on aina ongelmajätettä.


title: Kaasunaamari

text: ABEK-suodatin on kapasiteetiltaan suurempi, mutta se painaa 45 % enemmän ja hengitysvastus on 45 % korkeampi kuin CBRN-suodattimella. Suuren painon vaikutuksesta saattaa syntyä reunavuotoa, koskan ABEK-suodatin vääntää herkästi suojanaamarin kasvo-osaa päätä liikutettaessa. Se suojaa orgaanisilta kaasuilta ja liuotinhöyryiltä, epäorgaanisilta kaasuilta ja höyryiltä kuten kloori, rikkivety, syaanivety, happamilta kaasuilta, esimerkiksi rikkidioksidi, ammoniakilta sekä radioaktiivisilta ja myrkyllisiltä hiukkasilta sekä bakteereilta ja viruksilta


title: Kaasunaamari

text: CBRN-suodatin soveltuu paremmin fyysistä suorituskykyä vaativiin tehtäviin ja ABEK-suodatin puolestaan soveltuu paremmin rauhalliseen toimintaan esim. suojelutiedusteluun. ABEK-suodatinta tulisi käyttää olosuhteissa, joissa on vaaraa joutua teollisuuskaasujen (TIC) ja teollisuusmyrkkyjen (TIM) vaikutuspiiriin.


title: Luettelo italodiskoartisteista

text: Lista italodiskoartisteista. Kunkin artistin kohdalla mainittu yksi tai muutamia heidän hittikappaleitaan sekä kansallisuus mikäli se on muu kuin italialainen.


title: POSIX

text: POSIX () on Unix-tyyppisille käyttöjärjestelmille kehitetty IEEE-standardi-/määrittelykokonaisuus. POSIX sai alkunsa noin vuonna 1985 alkaneesta projektista, jossa tarkoituksena oli yhtenäistää Unix-käyttöjärjestelmiä ja niiden ohjelmistoja käyttäjien ja ohjelmoijien kannalta helpompaan suuntaan. Standardi kattaa mm. käyttäjätason ohjelmia, niiden komentojen toimintaa ja käyttöjärjestelmän järjestelmäkutsuja. Standardi on määritetty virallisesti IEEE 1003:ssa, kansainvälisen standardin nimi on ISO/IEC 9945. Nimen POSIX keksi Richard Stallman, kun IEEE halusi standardille helposti muistettavan nimen.


title: POSIX

text: Koska POSIX-dokumentaation tilaaminen IEEE:ltä on kallista sekä dokumentaation levittäminen Internetissä kiellettyä, Single UNIX Specification -standardi on lisännyt suosiotaan POSIXin kustannuksella.


title: POSIX

text: Vaikka POSIXia käytetään lähinnä Unix-käyttöjärjestelmissä, myös muut käyttöjärjestelmät voivat toteuttaa standardin. Esimerkiksi Windows toteuttaa reaaliaikaisen osan standardista. Windows on mahdollista täydentää POSIX-yhteensopivaksi asentamalla vaikkapa Cygwin-ohjelma. Linux toteuttaa POSIX-yhteensopivuuden Linux Standard Base -standardin avulla ja määrittelee laajemmin useampia ohjelmistoja koskevat rajapinnat. OS X tarjoaa POSIX-tuen yhtenä neljästä API-rajapinnastaan.


title: Luettelo Nestlén tuotemerkeistä

text: Luettelo Nestlén käyttämistä tuotemerkeistä:


title: Gjallarhorn (yhtye)

text: Gjallarhorn on suomalainen ruotsinkielinen kansan- ja maailmanmusiikkiyhtye, joka on perustettu vuonna 1994. Yhtye yhdistelee suomenruotsalaista pelimannimusiikkia Pohjanmaalta, keskiaikaisia balladeja ja suomalaisia runolauluja ulkomaisiin soittimiin, kuten didgeridoohon. Yhtyeen nimi tulee skandinaavisen mytologian gjallarhorn-torvesta. Yhtye on tunnettu Skandinaviassa, mutta ei erityisen tunnettu maailmalla.


title: Gjallarhorn

text: Gjallarhorn voi viitata seuraaviin:


title: We Can Work It Out

text: We Can Work It Out on The Beatlesin kappale. Se on muilta osin Paul McCartneyn kirjoittama, mutta John Lennon on kirjoittanut siihen B-osan. Laulu julkaistiin vuonna 1965 singlen B-puolena; A-puolella on ”Day Tripper”, jota on pidetty enimmäkseen John Lennonin kappaleena. Oman versionsa kappaleesta ovat levyttäneet ainakin Deep Purple, Stevie Wonder sekä The Four Seasons. Kappale levytettiin "Rubber Soul" -nauhoitusten aikaan. Kappaleen nauhoitukseen kului lähes 11 tuntia.


title: Jouko Törmänen

text: Jouko Sihveri Törmänen (10. huhtikuuta 1954 Rovaniemi – 3. tammikuuta 2015 Rovaniemi) oli suomalainen mäkihyppääjä ja olympiavoittaja. Kilpauransa jälkeen hän toimi mäkihypyn järjestötehtävissä.


title: Jouko Törmänen

text: Törmänen edusti Ounasvaaran Hiihtoseuraa. Hän opiskeli Oulun yliopistossa muutaman vuoden matematiikkaa ja fysiikkaa, mutta siirtyi sitten teknilliseen opistoon ja valmistui rakennusinsinööriksi.


title: Jouko Törmänen

text: ”Jokkeri” Törmänen ryhtyi harrastamaan mäkihyppyä tosimielellä vuonna 1971. Falunin MM-kilpailuissa 1974 hän sijoittui 19-vuotiaana suurmäen kilpailussa viidenneksi. Innsbruckin talviolympialaisissa 1976 hän sijoittui suurmäessä kymmenenneksi ja normaalimäessä 14:nneksi. Lahden MM-kilpailuissa 1978 hän oli suurmäessä kuudes ja normaalimäessä viidestoista.


title: Jouko Törmänen

text: Lake Placidin olympialaisissa 1980 Törmänen sijoittui normaalimäessä kahdeksanneksi. Suurmäen kilpailun ensimmäisellä kierroksella hän hyppäsi 114,5-metrisen hypyn, sai siitä tyylipisteitä kolmelta tuomarilta 18,5 ja kahdelta 19,0 pistettä ja oli avauskierroksen jälkeen 1,5 pistettä kilpailua johtanutta Hansjörg Sumia jäljessä. Toisella hypyllään Törmänen lensi 117 metriin eli yhtä pitkälle kuin Sumi ensimmäisellään ja sai tyylipisteitä yhdeltä tuomarilta 18,0, yhdeltä 18,5 sekä kolmelta 19,0 pistettä. Tämän jälkeen Sumi epäonnistui toisella hypyllään ja putosi seitsemänneksi. Törmänen voitti kultaa 8,6 pisteen erolla hopeamitalisti Hubert Neuperiin. Ennen olympiavoittoaan Törmänen oli voittanut ulkomailla käydyn mäkikilpailun vain kahdesti, Liberecissä ja Lillehammerissa vuonna 1976. Törmäsen mitali oli Suomen kisojen ainoa kultamitali.


title: Penny Lane

text: Penny Lane on The Beatlesin julkaisema ja Paul McCartneyn säveltämä laulu, joka kertoo hänen lapsuuden ympäristöstään Liverpoolissa ja se symboloi lapsuuden viattomuutta sekä menneitä aikoja, jolloin kaikki olivat ystävällisiä. Kappale julkaistiin singlenä 1967 yhdessä "Strawberry Fields Foreverin" kanssa ja kumpaakin laulua markkinoitiin A-puolena. Kaupallisessa mielessä "Penny Lane" veti pidemmän korren vallaten listojen kärkipaikan "mm." Yhdysvalloissa, Espanjassa, Malesiassa, Hollannissa ja Australiassa.


title: Penny Lane

text: "Penny Lane" julkaistiin myöhemmin myös LP- ja CD-levyllä "Magical Mystery Tour".


title: Penny Lane

text: Paul McCartney oli mielessään kehitellyt "Penny Lanea" lähes vuoden ajan ja sen saaminen paperilta äänitysvaiheeseen kävi kivuttomasti. Mukaan lisätty trumpetilla soitettu soolo tuli mukaan viime hetken ideana. McCartney oli nähnyt TV:ssä New Philharmonic Orchestran esityksen, jossa trumpetisti Dave Mason oli instrumentillaan esittänyt vaikuttavan soolon. Mason suostui McCartneyn pyynnöstä vierailemaan Abbey Roadin studioilla viimeistelemässä trumpetillaan "Penny Lanen". Hänelle maksettiin työstä 27 puntaa, joka oli muusikkojen liiton taksan mukainen palkkio.


title: Penny Lane

text: Aluksi kappaleen piti tulla Beatlesien kesällä 1967 julkaistavalle Sgt. Pepper's Lonely Hearts Club Band-albumille. Laulun kokonaisuuden muotoutuessa se päätettiin jättää tulevalta albumilta pois ja julkaista John Lennonin tekemän "Strawberry Fields Foreverin" kanssa singlenä. Päätös tuli levy-yhtiö Capitolin taholta. Kumpikin kappaleista liittyi Beatlesien kotiympäristöön, joten single toimi eräänlaisena teemalevynä. Monet Beatles-tuntijat ja musiikkikriitikot ovat jälkeenpäin tulleet siihen tulokseen , että kysymyksessä on kokonaisuutena eräs kaikkien aikojen hienoimmista single-levyistä.


title: Penny Lane

text: Juha Vainio on kirjoittanut kappaleen suomenkielisen version, ”Rööperiin”, ja sen on levyttänyt Jormas. Dingo on tehnyt Penny Lanesta cover-version. Vuonna 1978 Udo Lindenberg levytti laulusta saksankielisen version "Reperbahn".


title: Solidus

text: Solidus, kultainen tai hopeinen kolikkoraha, jota käytettiin myöhäisantiikissa ja varhaiskeskiajalla. Soliduksen loi vuonna 301 Diocletianus aikaisemmin käytetyn aureuksen tilalle. Konstantinus vakiinnutti rahan vuonna 309 siirtymällä lyömään 72 kolikkoa paunasta kultaa. Yhden kolikon paino oli siis 1/72 libraa (4,54 grammaa). Solidusta käytettiin vuosisatoja Länsi-Rooman tuhonkin jälkeen Euroopassa. Bysantissa sitä lyötiin vielä 1000-luvulla.


title: Solidus

text: Usein soliduksiin lyötiin kulloisenkin hallitsijan leima. Kolikon arvo saattoi olla enemmän kuin alhaisessa asemassa olevan työläisen koko vuosipalkka.


title: Solidus

text: Anglosaksisten kielten "soldier"-sana on keskiajalla kehittynyt soliduksesta (välivaiheena muoto soudeour).


title: Johan Ferdinand Canth

text: Johan Ferdinand Canth (23. marraskuuta 1835 Siuntio – 13. heinäkuuta 1879 Jyväskylä) oli Jyväskylän seminaarin luonnontieteen lehtori (vuosina 1872−1875 myös seminaarin varajohtaja) ja Minna Canthin aviopuoliso.


title: Johan Ferdinand Canth

text:
Hänen vanhempansa olivat Karl Fredrik Canth (1798–1849) ja Anna Forselius (1797–1871). Isä Karl oli Pälkäneen kappalainen.
J. F. Canth valmistui ylioppilaaksi vuonna 1857 ja filosofian kandidaatiksi vuonna 1862. Minna Canthin kanssa hän avioitui Kuopiossa syyskuussa 1865. Jyväskylän seminaarissa työskennellessään vuonna 1871 Canth osti yhdessä kollega, lehtori K. G. Göösin ja samana vuonna Keski-Suomi-lehden perustaneen Heikki Fabian Helmisen kanssa piirilääkäri Wolmar Schildtiltä Jyväskylän kirjapainon, jossa Keski-Suomi-lehteä alettiin painaa. Kirjapaino myytiin myöhemmin Göösin ja Alexander Georg Weilinin (myös jyväskyläläinen opettaja) perustamalle Weilin+Göös-yhtiölle.


title: Andreas Grassl

text: Andreas Grassl (s. 25. lokakuuta 1984) löytyi Englannin rannikolta huhtikuussa 2005. Hän ei puhunut mitään, ja koska hän piirsi paperille pianon kuvan ja soitti sairaalassa pianoa, häntä alettiin kutsua "pianomieheksi". Hänen henkilöllisyyttään selvitettiin pitkään ja hänen arveltiin olevan mm. konserttipianisti, joka on sairastunut psyykkisesti. Viimein elokuussa 2005 mies alkoi yllättäen puhua ja kertoi olevansa saksalainen 20-vuotias mielisairaanhoitaja "Andreas Grassl". Hän oli ollut rannalla tekemässä itsemurhaa, kun poliisit löysivät hänet.


title: Baltimore

text: Baltimore on kaupunki Marylandin osavaltiossa Yhdysvalloissa. Kaupunki on Marylandin suurin kaupunki ja osavaltion taloudellinen keskus. Vuoden 2010 väestönlaskennan mukaan Baltimoren asukasluku oli 620 961 ja suuremman metropolialueen 2 710 489.


title: Baltimore

text: Baltimore sijaitsee Marylandin osavaltiossa Patapscojoen suulla Chesapeakenlahden pohjoisosassa. Matkaa Washingtonin kaupunkiin lounaassa on noin 65 kilometriä. Toisin kuin Marylandin muut kaupungit, Baltimore ei ole osa piirikuntaa, vaan se muodostaa hallinnollisesti itsenäisen kaupungin. Sää alueella on leuto ja ilmastoon vaikuttavat Atlantin valtameri idässä ja Appalakit lännessä. Sadetta tulee alueella suhteellisen tasaisesti. Kesäisin ja syksyisin alueella saattaa esiintyä ukkosmyrskyjä ja hurrikaaneja.


title: Baltimore

text: Nykyisen Baltimoren lähialueen alkuperäisasukkaita olivat susquehannock- ja piscataway-intiaanit. Intiaanien väkiluku romahti kuitenkin eurooppalaistaustaisten siirtolaisten saapumisen jälkeen ja 1700-lukuun mennessä heitä oli koko Marylandissä vain muutama sata. Englannin kuningas Kaarle I oli antanut vuonna 1632 Baltimoren paroni George Calvertille maita Amerikasta, joista muodostettiin Baltimoren piirikunta vuonna 1659. Alueelle saapuville siirtolaisille jaettiin maata ja Marylandissä alettiin viljellä erityisesti tupakkaa. Vuonna 1696 Daniel ja Charles Carrol -nimiset maanomistajat ostivat 550 eekkerin kokoisen alueen alun perin nimellä Cole’s Harbor tunnetulta paikalta Baltimoren piirikunnasta. Maata myytiin eteenpäin eekkerin kokoisina palstoina, joista alkoi muodostua Baltimoren kaupunki. 1700-luvulla Baltimoren sataman kautta vietiin tupakkaa Eurooppaan ja viljaa Länsi-Intiaan.


title: Baltimore

text: Baltimoren kautta kulkenut kauppa katkesi Yhdysvaltain vapaussodan aikana. Yhdysvaltain kongressi mahdollisti yksityishenkilöiden aseistaa omia laivojaan vuonna 1776, jonka jälkeen monet baltimorelaiset aloittivat toiminnan kaappareina. Baltimoresta muodostui samalla myös merkittävä laivanrakennuksen keskus. Yhdysvaltain laivaston ensimmäinen sota-alus "USS Constellation" rakennettiin Baltimoressa sodan jälkeen vuonna 1797. Sen saman niminen vuonna 1854 rakennettu seuraaja ja laivaston viimeinen purjelaiva on nykyisin ankkuroituna Baltimoren satamassa. Vapaussodan aikana Baltimore oli myös Siirtokuntien kongressin kokoontumispaikka brittien vallattua Philadelphian vuonna 1777.


title: Baltimore

text: Baltimoren asema vientisatamana toipui vapaussodan jälkeen ja sen kautta vietiin viljaa etenkin Etelä-Amerikkaan. Ensimmäinen rautatietuli kaupunkiin vuonna 1828. Vuonna 1851 kaupunki erotettiin Baltimoren piirikunnasta itsenäiseksi kaupungiksi. Yhdysvaltain sisällissodan aikana 1860-luvulla Maryland oli osa Pohjoisvaltioita, mutta monet paikalliset kannattivat Etelävaltioita. Kaupunki kärsi huomattavasti sodan aikana, mutta elpyi jälleen sotaa seuranneen rekonstruktion aikana. Vuonna 1904 puuvillavarastosta alkanut tulipalo tuhosi suuren osan kaupunkia. Kun kaupunkia jälleenrakennettiin, kaupungin katuja ja satamaa uudistettiin. Kaupunki sai myös uuden viemärijärjestelmän, joka oli aikanaan Yhdysvaltojen nykyaikaisin.


title: Baltimore

text: Kaupungin teollisuus kehittyi ensimmäisen maailmansodan aikana, mutta toisen maailmansodan jälkeen Baltimoren keskusta alkoi kärsiä rappeutumisesta. Rappeutumisen pysäyttämiseksi Baltimoressa aloitettiin suuria kuntoutushankkeita. 1970- ja 1980-luvuilla valmistuneisiin hankkeisiin kuuluivat esimerkiksi Maryland Science Center, Baltimoren kansallinen akvaario ja American Visionary Art Museum. Monista keskustan kaupunginosista etenkin lähellä rantaa tuli jälleen suosittuja, mutta jatkuvana ongelmana on ollut muuttoliike kaupungista Baltimoren esikaupunkialueille. Kaupungilla on ollut myös ongelmia poliisin ja etenin kaupungin mustan väestönosan jännitteiden johdosta. Esimerkiksi vuonna 2015 kaupungissa mellakoitiin miehen kuoltua poliisin pidättämänä kuljetuksen aikana. Samaan aikaan esimerkiksi murhien määrä on ollut historiallisen korealla.


title: Baltimore

text: Palvelut, kuten terveydenhoito, koulutus, sekä finanssi- ja vakuutusala muodostavat nykyisin huomattavan osan Baltimoren taloudesta. Baltimoreen on keskittynyt lääketieteellistä tutkimusta ja kaupungissa sijaitsevat esimerkiksi Johns Hopkins Hospital ja University of Maryland Medical Center. Ennen tärkeän raskaan teollisuuden kuten terästeollisuuden tilalle on muodostunut korkean teknologian aloja. Baltimore on myös huomattava vientisatama, jonka kautta viedään esimerkiksi merkittäviä määriä autoja. Kaupungin keskustan eheytystoimien myötä myös turismin merkitys Baltimoressa on kasvanut.


title: Baltimore

text: Kotitalouksien keskimääräiset vuosittaiset ansiot Baltimoressa aikavälillä 2012–2016 olivat 44 262 USD ja henkilöä kohden 27 129 USD. 23,1 % väestöstä eli köyhyysrajan alapuolella.


title: Baltimore

text: Baltimoren asukasluku oli vuoden 2010 väestönlaskennan mukaan 620 961 ja vuoden 2017 arvion mukaan 611 648. Kaupungin suuremmalla metropolialueella oli vuonna 2010 yhteensä 2 710 489 asukasta. Baltimoren kaupungin asukkaista 30,3 % oli taustaltaan valkoisia, 63 % afroamerikkalaisia, 4,8 % latinoja mistä tahansa rodusta ja 2,5 % aasialaisia. 9,3 % kaupungin asukkaista puhui kotonaan jotakin muuta kieltä, kuin englantia ja 7,8 % kaupungin asukkaista oli syntynyt ulkomailla.


title: Baltimore

text: Baltimoressa toimii useita tunnettuja korkeamman asteen oppilaitoksia. Johns Hopkinsin yliopisto on perustettu vuonna 1876, Coppin State University vuonna 1900, Towson University vuonna 1866 ja University of Maryland, Baltimore vuonna 1807.


title: Baltimore

text: Merkittäviä baltimorelaisia urheiluseuroja ovat esimerkiksi baseballjoukkue Baltimore Orioles ja amerikkalaista jalkapalloa pelaava Baltimore Ravens. Oriole Park at Camden Yards -baseballstadion on rakennettu vuonna 1992 ja stadionin lähellä on kuuluisan baseballpelaaja Babe Ruthin synytmäkoti, joka toimii nykyisin museona.


title: Andrea de Cesaris

text: Andrea de Cesaris (31. toukokuuta 1959 Rooma, Italia – 5. lokakuuta 2014 Rooma, Italia) oli italialainen Formula 1 -kuljettaja. Hän jäi historiaan ajettuaan urallaan kaikkien aikojen viidenneksi eniten GP-kisoja (208), keskeytettyään urallaan ennätykselliset 135 kisaa sekä ajamalla eniten kisoja kautta aikojen voittamatta itse kilpailua. Uransa alussa hän sai onnettomuusherkkänä kuljettajana lempinimen de Crasheris.


title: Andrea de Cesaris

text: Vuonna 2014 de Cesaris kuoli moottoripyöräilyonnettomuudessa Roomassa.


title: Andrea de Cesaris

text: De Cesaris ajoi debyytissään vuoden Kanadan GP:ssä lähes kilpailukyvyttömällä Alfa Romeolla kahdeksanteen ruutuun. Ensimmäinen kisa päättyi moottorin hajottua jo kahdeksannella kierroksella. Seuraavassa kilpailussa, USA:n GP:ssä de Cesaris lähti ruudusta 10 ja kisa päättyi jo kolmannella kierroksella. Heikosta menestyksestä huolimatta nuori italialainen pääsi seuraavaksi kaudeksi vuonna valmistajien maailmanmestaruuden voittaneeseen McLaren-talliin. McLarenille pääsyä helpottivat de Cesariksen yhteydet Marlboroon, McLarenin pääsponsoriin.


title: Andrea de Cesaris

text: De Cesariksen yhden kauden kestänyt ura McLarenilla oli katastrofi. Italialainen avasi pistetilinsä kauden neljännessä kilpailussa ajettuaan kuudenneksi, mutta se jäi myös kauden ainoaksi pisteeksi, tallikaveri John Watsonin 27 pistettä vastaan. Osittain de Cesariksen huonon pistesaaliin takia McLaren jäi tallien MM-pisteissä vasta kuudenneksi. Saatuaan potkut tallista, de Cesaris palasi Alfa Romeolle. Paluuvuosi oli parempi. De Cesaris ajoi uransa ensimmäisen (ja ainoan) paalupaikan Länsi-Yhdysvaltain GP:ssä ja ensimmäisen palkintopallisijansa Monacon GP:ssä samana vuonna, mutta siitä huolimatta pisteitä kertyi vain viisi kappaletta. Seuraava kausi oli vielä parempi kuin edellinen: de Cesaris ajoi uransa ainoan kilpailun nopeimman kierroksen Belgian GP:ssä ja oli kilpailun toinen Etelä-Afrikassa ja Saksassa sekä keräsi kaikkiaan 15 pistettä, jotka riittivät sarjan kymmenenteen tilaan.


title: Andrea de Cesaris

text: Kaudelle de Cesaris siirtyi Ligierille, jolla oli käytössään kunnolliset Renault'n moottorit. Ligierillä menestystä ei kuitenkaan tullut kovin paljoa, sillä pisteitä kumpanakin vuonna kertyi vain yhteensä kuusi kappaletta.


title: Andrea de Cesaris

text: Kaudella de Cesaris ajoi Minardilla jääden täysin ilman pisteitä, mikä oli helppo arvata Minardin edellisen kauden menestyksen perusteella. De Cesaris lähti Minardilta kaudeksi Brabhamille, jolla hän ajoi uransa neljännen palkintokorokepaikan Belgiassa, jossa hän oli kolmas. Kisasta hankitut neljä pistettä jäivät kauden ainoiksi ja tuloksen takia hän joutui lähtemään tallista.


title: Andrea de Cesaris

text: Kaudella de Cesaris ajoi Jordania, tuloksena yhdeksän pistettä. Seuraavalla kaudella Jordan vaihtui Tyrrelliin, jossa hän saavutti ensimmäisellä kaudellaan kahdeksan MM-pistettä. Seuraavalla kaudella ei pisteitä herunut tallin kamppaillessa Yamahan moottoreiden kanssa. Viimeisen vuotensa de Cesaris ajoi jälleen Jordanilla, tuuraten alkukaudella Eddie Irvinea, joka oli saanut parin kilpailun kiellon avauskisassa Brasiliassa aiheuttamastaan 4 auton kolarista. Karl Wendlingerin loukkaannuttua Monacon GP:n harjoituksissa tuli de Cesaris korvaamaan häntä Sauberille, saavuttaen pari pistettä. Loppukaudesta 1994 de Cesaris sai luovuttaa paikkansa Sauberilla Benettonilta lähteneelle JJ Lehdolle.


title: Antonov An-12

text: Antonov An-12 (ven. Антонов Ан-12, Nato-koodinimi ”Cub”) on Neuvostoliitossa suunniteltu nelimoottorinen sotilaskuljetuslentokone. Sen ensilento tapahtui 16. joulukuuta 1956.


title: Antonov An-12

text: Antonov alkoi suunnitella sotilaallista kuljetuskonetta vuonna 1953. Siitä tuli kaksimoottorinen An-8, joka joutui useisiin onnettomuuksiin epäluotettavien moottoreidensa vuoksi. Kone oli potkuriturbiinikone ja tuohon aikaan suihkuturbiinien luotettavuus ei ollut missään päin maailmaa erityisen korkea. Sitä kuitenkin valmistettiin 150 kappaletta vuosina 1958–1961.


title: Antonov An-12

text: An-8:n pohjalta Antonov alkoi suunnitella matkustajakonetta, josta tuli An-10. Siihen valittiin neljä NK-4-potkuriturbiinia voimalaitteeksi. Koneesta tuli 90–130 paikkainen ja se on kuljetuskoneille tyypillisesti ylätaso.


title: Antonov An-12

text: An-10:n sisarkoneeksi suunniteltiinkin An-12-kuljetuskone. Siinä on nelihenkinen miehistö ja se voi kuljettaa 20 000 kg rahtia. An-12:n kiinalainen kopio on SAC (Shenyang Aircraft Corporation) Yunshiji Y8.


title: Antonov An-12

text: Antonov An-12 on edelleen myös kaupallisessa käytössä. Sillä kuljetetaan muun muassa ammuksia ISAF:ia varten. Koneen rahtitila on 3,5 metriä leveä (rahtiluukku 2,95 metriä), 2,6 metriä korkea (rahtiluukku 2,6 metriä) ja tilavuudeltaan 97m³.


title: Lentävä suomalainen

text: Flying Finn eli lentävä suomalainen on monista menestyneistä suomalaisista urheilijoista kansainvälisesti käytetty lempinimi.


title: Lentävä suomalainen

text: Ensimmäisenä lempinimeä käytettiin Tukholman olympiavoittajan Hannes Kolehmaisen yhteydessä. Suomalaisen kestävyysjuoksun nousun suuria nimiä kuten Paavo Nurmea ja Ville Ritolaa kutsuttiin myös samalla nimellä varsinkin Yhdysvalloissa, jossa he kiersivät kilpailemassa rikkoen useita maailmanennätyksiä.


title: Lentävä suomalainen

text: Myöhemmin suomalaisen ralliautoilun noustessa maailmanmaineeseen 1960-luvulla nimeä alettiin käyttää Timo Mäkisestä. Sen lisäksi eri yhteyksissä myöhemminkin lempinimen ovat saaneet ainakin Rauno Aaltonen (rallin Euroopan mestari 1965), Pauli Toivonen (rallin Euroopan mestari 1968), Carl-Otto Bremer sekä Esko Keinänen. Myöhemmin nimitystä alettiin käyttää myös Mika Häkkisestä, jonka McLaren-autosta on eräässä valokuvassa kaikki neljä pyörää ilmassa. Nimitystä on käytetty myös tennispelaaja Jarkko Niemisestä.


title: Lentävä suomalainen

text: Irwin Goodman levytti kappaleen ”Lentävä suomalainen”, joka kertoo Paavo Nurmesta.


title: Pykälämerkki

text: Pykälämerkki § (Unicode codice_1, HTML codice_2) on erityisesti lakitekstissä pykälän numeroinnin osoittava merkki. Joissakin kielissä merkin kahdentaminen §§ tarkoittaa monikkoa ’pykälät’, mutta suomessa tätä käytäntöä pidetään vanhentuneena.


title: Pykälämerkki

text: Joskus pykälämerkkiä käytetään myös, kuten ristiä (†) ja kaksoisristiä (‡), viittaamaan alaviitteeseen, jos asteriski (*) ja ristit on jo sivulla käytetty. Tämä käytäntö on kuitenkin vähentynyt, sillä tavallisesti painotuotteissa käytetään numeroituja alaviitteitä.


title: Ristikkomerkki

text: Ristikkomerkki # (myös risuaita, ruutu tai numeronmerkki) on merkki, jota käytetään lähinnä teknisissä yhteyksissä, esim. puhelimissa ja tietotekniikassa. Merkkiä on käytetty myös sanan "numero" tilalla, samaan tapaan kuin nykyäänkin englannin kielessä (esimerkiksi "#5" ’numero 5’).


title: Ristikkomerkki

text: Tietokoneissa # koodataan eri merkistöissä seuraaville arvoille:


title: Ristikkomerkki

text: Ristikkomerkki tunnetaan myös irc-kanavien nimissä ja useissa internetpalveluissa sisältöä kuvaavana avainsanana (eng. "hashtag"). Tunnetuin avainsanoja käyttävä palvelu on Twitter. Avainsana toimii linkkinä saman aihealueen julkaisuihin.


title: Ristikkomerkki

text: Ristikkomerkkiä käytetään myös useissa ohjelmointi- ja skriptikielissä (mm. Python, PHP ja Bash) kommenttimerkkinä eli sillä erotellaan ohjelmointitulkille ohjelmoijan kirjoittamat koodia selkeyttävät kommentit itse ajettavasta ohjelmakoodista.


title: Ristikkomerkki

text: URL-osoitteissa ristikkomerkki aloittaa niin sanotun katkelmatunnisteen, joka viittaa tiettyyn kohtaan www-sivustolla tai tiedostossa.


title: Ristikkomerkki

text: Ristikkomerkin historia juontunee lääkärien lääkemääräyksiin tekemistä merkinnöistä. Latinankielinen sana recipe (suom: ota) lyhennettiin muotoon rec. Varhaisilla ajoilla lyhenteen c-kirjaimen yli vedettiin poikkiviivoja ja pisteitä, joka merkitsi jumalolentojen avuksi kutsumista, invokaatiota. Roomalaiset lääkärit käyttivät lääkemääräyksissä Jupiterin merkkiä (symboli: ), jonka kristityt lääkärit korvasivat ristinmerkillä. Merkkiin saatettiin liittää kirjaimet I.H.S. (In Hoc Signo, tämän merkin avulla). Merkkeinä on myös käytetty kirjaimia I. D. N. (In Dei Nomine, Jumalan nimessä), I. D. (Iuvante Deo, Jumalan avulla) tai I. I. (Iuvante Iesu, Jeesuksen avulla). Klassisesta latinasta puuttuva J-kirjain korvattiin myöhemmin varustamalla I-kirjain poikkiviivalla. Kun kaksi poikkiviivaista I-kirjainta kirjoitettiin peräkkäin, varsinkin nopeasti kirjoitettuna muodostui kaksoisristi #. Ristikkomerkkiä on käytetty reseptilomakkeissa erottamaan lääkemääräykset toisistaan.


title: Leipäkone

text: Leipäkone on kodinkone, jolla voi valmistaa erilaisia leipiä. Leipäkoneeseen laitetaan ainesosat, joita tarvitaan leivän valmistamiseen; jauhoja ja vettä, leivinhiivaa, rasvaa ja suolaa. Leipäkoneissa suositellaan usein käytettäväksi kuivahiivaa, mutta leivonta onnistuu yleensä myös tavallisella hiivalla. Kun ainekset on laitettu koneen sisällä olevaan leipävuokaan, kone ohjelmoidaan valmistamaan leipä. Useimmissa leipäkonemalleissa valmistus voidaan ohjelmoida alkavaksi heti tai siten, että tuore leipä on valmista haluttuun aikaan.


title: Leipäkone

text: Leipäkone alustaa taikinan, nostattaa sen ja kypsentää leivän. Leivän valmistus leipäkoneella saattaa kestää useamman tunnin ajan, riippuen ohjelmoidusta leipälaadusta ja siitä, ohjelmoidaanko leipäkone myös paistamaan leipä vai ainoastaan alustamaan ja/tai nostattamaan taikina.


title: Leipäkone

text: Leipäkoneilla voi leivän lisäksi valmistaa esimerkiksi pizzataikinaa ja pullaa. Monet käyttävät leipäkonetta säästääkseen rahaa leipomalla "itse" omat leipänsä tai terveyssyistä (esimerkiksi välttääkseen suolaa tai keliakian vuoksi).


title: Leipäkone

text: Leipäkoneet tulivat Suomen kodinkonemarkkinoille 1980-luvun puolivälissä, ja suosio alkoi kasvaa suomalaisen ruoan ja erityisesti leivän kalleuteen liittyvän keskustelun kiihtyessä 1980-luvun loppuvuosina. Leipäkoneet olivat erityisen suosittuja kotitalouksissa lamavuosina 1990-luvun alussa, jolloin sellainen löytyi parhaimmillaan joka kymmenennestä suomalaistaloudesta. Sittemmin niiden suosio on hiipunut sitä mukaa kun tuoreen leivän tarjonta on parantunut päivittäistavarakauppojen omien paistopisteiden ja kotona paistettavien puolivalmisteiden ja raakapakasteiden tarjonnan myötä.


title: Linja-autoliitto

text: Linja-autoliitto on vuonna 1928 perustettu yritysmuotoisen bussiliikenteen etujärjestö. Linja-autoliiton tehtävänä on vaikuttaa julkiseen valtaan ja muihin keskeisiin sidosryhmiin siten, että liiton jäsenet voivat harjoittaa joukkoliikennettä taloudellisesti voittoa tuottaen osana valtakunnallista bussiliikenne- ja bussiasemaverkkoa. Liitto osallistuu bussiliikenteen ja sen eri liikennetyyppien kehittämiseen niin, että eri liikennepalvelutuotteet tyydyttävät mahdollisimman hyvin jäsentensä tarpeita. Linja-autoliiton toimisto sijaitsee Helsingin Lauttasaaressa.


title: Linja-autoliitto

text: Linja-autoliiton jäsenlehti ja alan ammattilehti on kuusi kertaa vuodessa ilmestyvä "Bussiammattilainen". Sen edeltäjä oli vuosina 1966–1990 ilmestynyt "Linja-auto"-lehti.


title: Linja-autoliitto

text: Aloitteen linja-autoliikennöitsijöiden valtakunnallisen liiton perustamisesta teki Korpivaara Oy:n toimitusjohtaja Juhani Korpivaara, joka kutsui Suomen merkittävimmät liikenteenharjoittajat ja autokauppiaat yhteiseen neuvotteluun keväällä 1928. Tärkeimpänä syynä liiton perustamiseen oli luoda yhtenäiset säännöt liikennöitsijöiden väliselle, usein epäterveitä muotoja saaneelle kilpailulle. Kyseinen neuvottelu johti Linja-autoliikennöitsijäin Liiton perustavaan kokoukseen 30. toukokuuta 1928, ja liitto merkittiin yhdistysrekisteriin saman vuoden heinäkuun alussa. Liiton ensimmäiseksi puheenjohtajaksi valittiin Kaarlo Leander Tampereelta, ja hän toimi tehtävässä kaksi vuotta. Heti ensimmäisenä toimintavuonna perustettiin liiton paikallisosastot Hämeenlinnaan, Tampereelle, Turkuun ja Viipuriin, seuraavana vuonna Helsinkiin, Jyväskylään, Lahteen, Poriin ja Vaasaan. Vuoteen 1931 mennessä, jolloin perustettiin osastot vielä Ouluun ja Rovaniemelle, Linja-autoliikennöitsijäin Liiton toimialue kattoi koko maan ja siihen kuului kaikkiaan 15 paikallisosastoa. Alan yrittäjien järjestäytymisaste oli alkuvuosina vähäinen, mutta vuonna 1939 liitossa oli jo noin 750 jäsenyritystä. Alusta lähtien liiton yhdeksi keskeiseksi tehtäväksi tuli lausunnonantajan rooli siinä, perustuivatko liikennelupahakemukset todelliseen liikennetarpeeseen.


title: Linja-autoliitto

text: Linja-autoliikennöitsijäin Liitto lyhensi nimensä Linja-autoliitoksi vuonna 1944. Sotien seurauksena liiton jäsenmäärä supistui noin kolmanneksella, mihin johtivat yritysten yhdistyminen ja sotien jälkeinen pula-aika. Suurena haasteena oli myös löytää uudet toiminta-alueet niille yrittäjille, joiden liikennekenttä oli jäänyt Neuvostoliitolle luovutetulle alueelle. Vuonna 1945 liitolle nimitettiin ensimmäinen toiminnanjohtaja; nimike vaihtui 1980-luvulla toimitusjohtajaksi. Linja-autoliitto aloitti jäsenyritystensä henkilöstökoulutuksen 1950-luvun puolivälissä ja linjatarkastustoiminnan vuonna 1964. Linja-autoliiton jäsenmäärä oli suurimmillaan 1960-luvulla; vuonna 1968 jäseniä oli kaikkiaan 554. Henkilöautojen määrä Suomessa lisääntyi hyvin voimakkaasti 1960- ja 1970-luvuilla, ja merkittävä muutos linja-autoliikenteessä tapahtui vuonna 1974, kun linja-autojen liikennesuorite alkoi laskea ensimmäisen kerran sota-ajan jälkeen; tosin lasku jäi tässä vaiheessa vielä väliaikaiseksi. Vuoteen 1978 mennessä Linja-autoliiton jäsenyritysten lukumäärä oli vähentynyt huippuvuosista jo liki sadalla, kun niitä oli 469. Kymmenen vuotta myöhemmin vastaava luku oli 408.


title: Linja-autoliitto

text: Vuoden 1990 alussa Linja-autoliitto uudisti alueorganisaationsa, kun siihenastiset 17 paikallisosastoa yhdistettiin kahdeksaksi alueosastoksi ja nimitettiin viisi alueasiamiestä asemapaikkoinaan Helsinki (kaksi asiamiestä), Pori, Kuopio ja Oulu. Vuonna 1991 Linja-autoliitto ja 48 pikavuoroja ajanutta linja-autoyritystä perustivat ExpressBus-järjestelmän, jolla pyrittiin luomaan pikavuoroista kilpailukykyinen palvelumuoto henkilöautojen vaihtoehdoksi.


title: Linja-autoliitto

text: Linja-autoliikenteen kuljetussuorite kääntyi selvään laskuun 1990-luvun alun laman myötä. Suomen liityttyä Euroopan unionin jäseneksi vuonna 1995 Linja-autoliitto on laajentanut edunvalvontaansa maan rajojen ulkopuolelle. Linja-autoliikenteen tukijärjestelmä on muuttunut, ala on avautunut uusille yrittäjille ja linjaliikenteen kilpailuttaminen tullut jäädäkseen. Vuonna 1998 Linja-autoliitossa oli 356 jäsenyritystä.


title: Linja-autoliitto

text: Linja-autoliittoon kuuluu varsinaisina jäseninä noin 370 bussiyritystä, jotka työllistävät noin 11 000 henkilöä ja joiden omistuksessa on noin 6 000 bussia. Varsinaisten jäsenten lisäksi liitolla on yhteistyöjäseniä ja kannattajajäseniä.


title: Linja-autoliitto

text: Linja-autoliiton jäsenyritykset kuljettavat matkustajamäärillä eli kysynnällä mitattuna 72 prosenttia koko maan 345 miljoonasta bussimatkustajasta. Vuonna 2005 matkustajamäärä oli 250 miljoonaa ja jakaantui eri liikennetyypeittäin.


title: Linja-autoliitto

text: Jäsenistön kokorakenne bussikalustolla mitattuna on monipuolinen. Pieniä, 1–5 bussin yrityksiä jäsenistöstä on 44 %, yli 50 bussia omistavia yrityksiä 6 %.


title: Linja-autoliitto

text: Linja-autoliitolla on kahdeksan osastoa: Helsinki, Lounais-Suomi, Kaakkois-Suomi, Sisä-Suomi, Pohjanmaa, Itä-Suomi, Oulu ja Lappi.


title: Linja-autoliitto

text: Linja-autoliiton aluetason toiminnasta vastaa viisi aluepäällikköä. Helsingin osaston aluepäällikkö on Mikko Saavola, Lounais-Suomen ja Pohjanmaan osastojen Peter Ulmanen, Kaakkois-Suomen ja Itä-Suomen osastojen Matti Jolkkonen, Sisä-Suomen osaston Tuomo Kojo, ja Oulun ja Lapin osastojen Jukka Haavikko. Aluepäälliköiden tärkeimpänä tehtävänä on toimia linkkeinä linja-autoyrittäjien sekä paikallisten viranomaisten, kuntien ja muiden toimijoiden välillä. Linja-autoliiton jäsenyritykset ovat myös oman alueosastonsa jäseniä.


title: Linja-autoliitto

text: Liiton hallitukseen kuuluu puheenjohtaja ja 14 varsinaista jäsentä, jotka valitaan virallisessa liittokokouksessa kolmeksi vuodeksi kerrallaan. Puheenjohtajana on vuodesta 2009 lähtien ollut toimitusjohtaja Matti Vainio Salosta. Liiton toimitusjohtajana on vuodesta 1983 lähtien toiminut varatuomari Heikki Kääriäinen.


title: Linja-autoliitto

text: Linja-autoliiton alaisena toimii vuoden 1994 alussa perustettu yhtiö Bussialan Kehittämispalvelut Oy (BAK), jonka toimialana on joukkoliikenteeseen ja kuljetukseen liittyvä koulutus ja konsultointi, kehittämistoiminta, markkinointi, tiedottaminen ja julkaisutoiminta. BAK:n toimitusjohtaja ja Bussiammattilainen-lehden päätoimittaja on Saara Remes.


title: Linja-autoliitto

text: Kilpailuvirasto teki syyskuussa 2011 ratsian Matkahuollon ja Linja-autoliiton pääkonttoreihin kartelliepäilyn vuoksi. Virasto epäilee Matkahuoltoa ja Linja-autoliittoa kilpailunrajoituslain 4 § ja 6 § rikkomisesta eli kilpailijoiden keskeisestä kielletystä yhteistyöstä sekä määräävän markkina-aseman väärinkäytöstä. Joulukuussa 2017 Markkinaoikeus tuomitsi Linja-autoliitolle ja Matkahuollolle sekä yhdeksälle linja-autoyhtiölle tai niiden yhteenliittymälle kullekin 100 000 euron seuraamusmaksun kilpailunrajoituslain rikkomisesta. Oikeus katsoi tuomittujen sulkeneen uusia reittiliikennevuoroja Matkahuollon matkapalvelujen ulkopuolelle ja jättäneen myöntämättä näille rahdinkuljetusoikeuksia. Toimet oli suunnattu lähinnä halpabussiyhtiö Onnibusia vastaan.


title: Linja-autoliitto

text: Kilpailuneuvosto tuomitsi vuonna 1997 Linja-autoliiton maksamaan valtiolle 100 000 markan seuraamusmaksun kilpailunrajoituslain rikkomisesta. Kilpailuneuvosto katsoi liiton rikkoneen kilpailuviraston vuonna 1993 myöntämän poikkeusluvan ehtoja antamalla hintasuosituksia Matkahuollon kautta myytäville lipuille ja ExpressBusille. Kilpailunrajoituslain mukaan kilpailijoiden välinen tai toimialayrityksen, kuten Linja-autoliitto, harjoittama hintayhteistyö on kiellettyä.


title: Suomen Paikallisliikenneliitto

text: Suomen Paikallisliikenneliitto ry on suomalainen kaupunkien joukkoliikenteen yhteistyö- ja etujärjestö. Järjestön jäseniä ovat kunnalliset liikennelaitokset, useat muut paikallisliikenteen liikennöitsijät ja VR Oy:n paikallisliikenne. Järjestön toimintaan osallistuvat myös kaupunkien joukkoliikenneviranomaiset, kuten Turun joukkoliikennetoimisto ja YTV. Järjestö ottaa kantaa kaupunkien joukkoliikenteen etujen puolesta ja järjestää kehittämis- ja koulutustoimintaa sekä seminaareja, joista tärkeimmät ovat vuosittaiset Paikallisliikennepäivät.


title: Suomen Paikallisliikenneliitto

text: Linja-autoliikenteen vastaava etujärjestö on Linja-autoliitto.


title: Polku

text: Polku on kahden paikan välillä oleva reitti maastossa.


title: Polku

text: Maastossa polku muodostuu paljon käytettyyn kulku-uraan tai sellainen voidaan erikseen tehdä. Monet Suomen teistä on rakennettu vanhan polun päälle.


title: Polku

text: Monet eläimet muodostavat polkuja kulkiessaan asuinsijoiltaan vesien äärelle juomaan tai kylpemään. Urbaaneissa ympäristöissä polut muodostuvat usein koirien ulkoilutuksen yhteydessä tai oikopolkuina, kulkijoiden etsiessä kahden pisteen välistä lyhintä kulkukelpoista reittiä – valmiista tieurista ja istutuksistakin piittaamatta.


title: Polku

text: Rakennettuja polkuja löytyy luontopuistoista, joissa polku voi olla päällystetty laudoilla eli pitkospuilla joko kosteikon ylittämiseksi tai luonnon kulumisen estämiseksi. Polku on voitu myös kattaa vaikkapa hakkeella, jolloin siinä on lenkkeilijän kevyt juoksennella.


title: Polku

text: Niin sanotussa kärrypolussa ja joskus myös piennartiessä tai metsäautotiessä on kaksi renkaiden aiheuttamaa kulku-uraa rinnakkain. Kosteammissa paikoissa ne painuvat helposti kuraisille kuopille, joissa vesi voi seisoa pidempäänkin. Talvinen polku syntyy lumeen ja kovettuu käytön myötä polanteeksi, joka sulaa vasta myöhään keväällä.


title: Polku

text: Asutuilla alueilla sana polku esiintyy myös kadunnimissä. Perusosa polku esiintyy yleensä pienten, kapeiden katujen nimissä. Esimerkiksi Helsingin kaupungin alueella polku-päätteisiä kadunnimiä on 18,3% kaikista kaduista.


title: Polku

text: Poluksi kutsutaan matematiikassa kahden tai useamman pisteen koordinaatistoon luomaa reittiä.


title: Polku

text: "Polku" tai "hakemistopolku" () on tietotekniikassa käytetty termi, jolla viitataan jonkin tiedoston tarkkaan sijaintiin. Sijainti ilmoitetaan polkuna juurihakemistosta alihakemistoon, jossa tiedosto sijaitsee.


title: Kevlar

text: Kevlar on aramidikuituihin kuuluvan synteettisen kuidun polyparafenyleenitereftaaliamidin kauppanimi. Se on painoonsa nähden viisi kertaa vahvempaa kuin lujimmat teräkset. Kevlarin kehitti DuPont-yhtiö 1960-luvun puolivälissä Stephanie Kwolekin tekemän työn pohjalta. Alun perin tarkoituksena oli kehittää kevyt, kestävä ja vähemmän polttoainetta kuluttava materiaali autonrenkaisiin. Kevlaria valmistetaan p-fenyleenidiamiinin ja tereftaloyylikloridin välisellä polykondensaatioreaktiolla.


title: Kevlar

text:
Kevlarin lujuus on samaa luokkaa kuin lujimpien teräksien. Se sietää lisäksi hyvin lämpöä ja kestää 400 °C lämpötilan sulamatta.
Kevlaria käytetään yleensä luodinkestävissä liiveissä, kypärissä, extreme-urheilun välineissä ja lentokoneiden osissa. Lisäksi Kevlaria on käytetty autonrenkaiden rakenteissa ja asbestin korvikkeena, kuten myös paneelikaiuttimien elementeissä ohuena kestävänä värisevänä kalvona. Sitä käytetään sen keveyden ja venymättömyyden vuoksi myös purjeveneiden kilpapurjeissa ja salibandymailojen varsissa hiilikuituun yhdistettynä.


title: Kevlar

text: Jäykissä kappaleissa, kuten lentokoneen osissa, Kevlaria ei käytetä sellaisenaan, vaan kuidut sekoitetaan muoviin (lujitemuovi). Myöskään kankaissa Kevlaria ei käytetä sellaisenaan, vaan kankaassa on muitakin synteettisiä kuituja.


title: Quine (tietokoneohjelma)

text: Quine on tietokoneohjelma (eräs metaohjelmoinnin muoto), joka tuottaa oman lähdekoodinsa ainoana tulosteenaan ilman ulkoisia syötteitä. Tietokoneharrastajat pyrkivät silloin tällöin huvikseen luomaan lyhimmän mahdollisen quinen millä tahansa ohjelmointikielellä.


title: Quine (tietokoneohjelma)

text: Yleensä ohjelmia, jotka yksinkertaisesti avaavat lähdekooditiedoston ja tulostavat sen sisällön (kuten ensimmäinen BASIC-esimerkki alla), pidetään huijauksena.


title: Quine (tietokoneohjelma)

text: Lisäksi quinea, joka ei sisällä koodia, ei lasketa sellaiseksi. Monissa ohjelmointikielissä "nollaohjelman" suorittaminen tuottaa tulosteena koodin (eli ei mitään). Tyhjä ohjelma voitti kerran palkinnon "pahimmasta sääntöjen kiertämisestä" Obfuscated C-kilpailussa.


title: Quine (tietokoneohjelma)

text: Douglas Hofstadter nimesi Quinet filosofi Willard Van Orman Quinen mukaan, joka tutki laajalti epäsuoraa itseviittausta. Quinet muistuttavat "Quinen paradoksina" tunnettua lausetta: ""Johtaa epätoteen väitteeseen, jos lause lainataan ennen itseään" johtaa epätoteen väitteeseen, jos lause lainataan ennen itseään."


title: Quine (tietokoneohjelma)

text: 10 LIST


title: Quine (tietokoneohjelma)

text: Tätä quinea voidaan pitää "huijauksena", sillä se lukee oman lähdekoodinsa. Tässä toinen esimerkki:


title: Quine (tietokoneohjelma)

text: Selkeämpi versio C64 basicilla:


title: Quine (tietokoneohjelma)

text: Alla esimerkkiquine Befunge-kielellä:


title: Quine (tietokoneohjelma)

text: #include


title: Quine (tietokoneohjelma)

text:
Toinen (Tämän kuuluisi olla yksi rivi, ja olettaa, että käytössä on [[ASCII]]-merkistöä käyttävä kone):
tai, vielä lyhyemmin (vaikka ei ISO C89-standardin mukaista koodia, lisäksi kumpikaan koodi ei täytä uudempaa ISO C99-standardia):


title: Quine (tietokoneohjelma)

text: Tämä versio ei ole ASCII-riippuvainen ja käyttää C:n esikäsittelijää lainausmerkkien ja escape-merkkien tuottamiseen:


title: Quine (tietokoneohjelma)

text: Kuten yllä mainittiin, nolla-pituinen ohjelma on teknisesti quine, jos se voidaan kääntää ohjelmatiedostoksi, joka ei tee mitään (ts. tulostaa nolla merkkiä vakiotulosteeseen). Tämä on mahdollista C:ssä virittelemällä Makefileä hieman (sillä oletuksena ei luotaisi suoritettavaa tiedostoa).


title: Quine (tietokoneohjelma)

text:
#include
class Q{static void Main(){string s="class Q{0}static void
Main(){0}string s={2}{3}{2};System.Console.Write(s,'{0}', [91PP[dx]93PP]dx


title: Quine (tietokoneohjelma)

text: @echo off


title: Quine (tietokoneohjelma)

text: main=putStr$q++show q;q="main=putStr$q++show q;q="


title: Quine (tietokoneohjelma)

text: Q


title: Quine (tietokoneohjelma)

text: (funcall (lambda (x)


title: Quine (tietokoneohjelma)

text: Lyhyempi:


title: Quine (tietokoneohjelma)

text: a='a=%c%s%c;a=sprintf(a,39,a,39);disp(a);';a=sprintf(a,39,a,39);disp(a);


title: Quine (tietokoneohjelma)

text: (fun s → Printf.printf "%s %S ;;" s s) "(fun s → Printf.printf \"%s %S ;;\" s s)" ;;


title: Quine (tietokoneohjelma)

text: const a='const a=';b='begin write(a,#39,a,#39#59#98#61#39,b,#39#59#10,b) end.';


title: Quine (tietokoneohjelma)

text: Toinen esimerkki (Borland Pascal ja Free Pascal):


title: Quine (tietokoneohjelma)

text: Kolmas esimerkki (Borland Pascal ja Free Pascal):


title: Quine (tietokoneohjelma)

text: $_=q{$_=q{Q};s/Q/$_/;print};s/Q/$_/;print


title: Quine (tietokoneohjelma)

text: Toinen esimerkki:


title: Quine (tietokoneohjelma)

text: shell/Perl-yhdistelmä:


title: Quine (tietokoneohjelma)

text:
Tämä quine huijaa käyttämällä erityistä codice_1-tiedostokahvaa lähdekoodin hakemiseksi:
 $a='chr(60).chr(63).chr(10).chr(36).chr(97).chr(61).chr(39).$a.chr(39).chr(59).chr(10)."echo $a;".chr(10).chr(63).chr(62)';


title: Quine (tietokoneohjelma)

text: Kolmas esimerkki: (voidaan pitää huijauksena)


title: Quine (tietokoneohjelma)

text: Huom: Esimerkki edellyttää vähintään PHP 4.3-versiota.


title: Quine (tietokoneohjelma)

text: <nowiki> %dcl z%z='put edit';proc options(main;q=""put list(m;do i=1,2;z(q)skip;do j=


title: Quine (tietokoneohjelma)

text: (dup == {dup cvx exec} pop 8 12 getinterval =)


title: Quine (tietokoneohjelma)

text: a='a=%s;print a%%`a`';print a%`a`


title: Quine (tietokoneohjelma)

text: Neljä merkkiä lyhyempi muunnos:


title: Quine (tietokoneohjelma)

text:
Sekä kolmas esimerkki jonka 61 viimeistä merkkiä ovat samat kuin edellisessä
(vain sen osoittamiseksi, että usean muuttujan samanaikainen määrittely ei säästä kirjoittamista):


title: Quine (tietokoneohjelma)

text: Vielä yksi, joka on hieman luettavampi ja hauskemman näköinen:


title: Quine (tietokoneohjelma)

text: puts «2*2,2


title: Quine (tietokoneohjelma)

text: Toinen, hieman vaikeammin luettava esimerkki:


title: Quine (tietokoneohjelma)

text: ((lambda (x)


title: Quine (tietokoneohjelma)

text: puts [join [split "puts \[a{a}]" a] {join [split "puts \[a{a}]" a] }]


title: Quine (tietokoneohjelma)

text: a="a="":b=left(a,3):c=mid(a,3):msgbox(b+b+c+c)":b=left(a,3):c=mid(a,3):msgbox(b+b+c+c)


title: Quine (tietokoneohjelma)

text: CLEAR


title: Quine (tietokoneohjelma)

text: Alla olevilla merkeillä on samat merkkikoodit kuin quinen tulostamilla. Ne saattavat kuitenkin näyttää tässä erilaisilta muotoilun vuoksi. Jos ohjelman avaa perustekstinkäsittelyohjelmassa kuten MS-DOS Edit, merkit näkyvät kuten ne tulostuvat, todistaen, että kyseessä on quine:


title: Quine (tietokoneohjelma)

text: Yllä oleva teksti on tulos, joka saadaan, kun tietokone käsittelee komennot merkkeinä. Alla on komennot heksadesimaalinumeroina. Niiden ja heksaeditorin avulla voidaan luoda suoritettava COM-tiedosto.


title: Quine (tietokoneohjelma)

text:
Paljon lyhyempi versio ohjelmasta:
mutta tätä voidaan pitää huijauksena, sillä se lukee oman koodinsa.[[Luokka:Ohjelmointi]]


title: Rafael Nadal

text: Rafael ”Rafa” Nadal Parera (s. 3. kesäkuuta 1986 Manacor, Mallorca) on espanjalainen tennisammattilainen, olympiavoittaja, moninkertainen Grand Slam -turnausten voittaja ja maailman pitkäaikainen ATP-rankingin ykköspelaaja.


title: Rafael Nadal

text: Nadal on Andre Agassin lisäksi ainoa miespelaaja, joka on urallaan voittanut kaksinpelissä kaikki Grand Slam -turnaukset ja olympiakultaa, eli niin sanotun "Golden Grand Slamin". Hän on voittanut Ranskan avoimet 11 kertaa (2005–2008, 2010–2014, 2017–2018), Australian avoimet (2009) kerran ja Wimbledonin tennisturnauksen (2008, 2010) kaksi kertaa sekä Yhdysvaltain avoimet (2010, 2013, 2017) kolme kertaa. Olympiakultaa hän voitti kaksinpelissä Pekingissä 2008 sekä nelinpelissä Rio de Janeirossa 2016. Toukokuun lopulla 2006 hän rikkoi Guillermo Vilasin perättäisten massakentillä otettujen voittojen ennätyksen ottamalla alustalla 54. perättäisen voittonsa (Vilasilla niitä oli 53, jotka hän otti kevään ja syksyn 1977 välisenä aikana). Nadalin voittoputki massalla alkoi huhtikuussa 2005. Tappioton putki katkesi 20. toukokuuta 2007 Hampurin turnauksessa, jonka loppuottelussa Nadal hävisi Roger Federerille. Sitä ennen katkeamaton voittojen sarja oli kestänyt yhteensä 81 ottelua.


title: Rafael Nadal

text: Nadalin valmentajana toimi pitkään hänen setänsä Toni Nadal, itsekin entinen tennispelaaja. Vaikka Nadal on oikeakätinen, hän lyö vasemmalla. Tämä on peräisin hänen valmentajasetänsä Toni Nadalin ehdotuksesta varhaisessa vaiheessa, jolloin Nadal löi sekä rystyn että kämmenen kahdella kädellä. Näin ruvettiin työstämään Rafaelin yhden käden kämmentä vasemmalta puolelta, koska Toni oli sitä mieltä, että vasenkätiset pelaajat pärjäävät vähemmistönä paremmin.


title: Rafael Nadal

text: Nadal on kärsinyt urallaan pahoista polvivaivoista, jotka ovat häirinneet häntä erityisesti Grand Slam -turnausten aikaan 2009 ja 2010. Nadal tunnetaan monista rituaaleistaan, kuten juomapullojen asettelu ja alushousuista nykiminen.


title: Rafael Nadal

text: Rafael Nadal syntyi Manacorissa, Baleaareilla, Espanjassa. Hänen isänsä on Sebastián Nadal, ja äitinsä Ana María Parera. Hänellä on nuorempi sisko nimeltään María Isabel. Hänen setänsä, Miguel Ángel Nadal on entinen jalkapalloilija, joka pelasi RCD Mallorcassa, FC Barcelonassa sekä Espanjan maajoukkueessa. Hänen toinen setänsä, Toni Nadal – joka on entinen tennispelaaja – tutustutti Rafaelin tenniksen pariin hänen ollessa kolmevuotias.


title: Rafael Nadal

text: Kahdeksanvuotiaana Nadal voitti alle 12-vuotiaiden Baleaarien-mestaruuden. Kaksi vuotta myöhemmin hän voitti Espanjan 12-vuotiaiden mestaruuden. Samoihin aikoihin hänen täytyi valita, kumman hän ottaa ammatikseen, jalkapalloilun vai tenniksen. Hän päätti valita tenniksen. Nadalin valmentaja-setä Tonin mukaan hän pelasi 12-vuotiaaksi asti enemmän jalkapalloa kuin tennistä. Ollessaan 14-vuotias, Espanjan tennisliitto ehdotti Nadalia muuttamaan Mallorcalta Barcelonaan jatkaakseen tennisharjoittelua. Nadalin perhe hylkäsi tämän tarjouksen; osittain siksi, että he epäilivät sen vaikuttaisivan Nadalin koulumenestykseen. Pysyminen kotona tarkoitti kuitenkin, että Nadal sai vähemmän rahallista tukea liitolta. Näin ollen suurimman osan Nadalin kohoavista kustannuksista tenniksen parissa sai maksaa hänen isänsä.


title: Rafael Nadal

text: Nadal osallistui kahteen turnaukseen ITF:n juniorikiertueella. Vuonna 2002, 16 vuoden ikäisenä, Nadal pääsi välieriin Wimbledonin poikien kaksinpelissä, hänen ensimmäisessä ITF-junioriturnauksessaan. 18-vuotiaana hän auttoi Espanjaa voittamaan Yhdysvallat nuorten Davis Cupissa, toisessa, ja viimeisessä esiintymisessään ITF-juniorikiertueella.


title: Rafael Nadal

text: Nadal siirtyi ammattilaiseksi vuonna 2001, ollessaan 15-vuotias. Hän pelasi ensimmäisen ATP-tason ottelunsa huhtikuussa 2002 Mallorcalla ja voitti siinä paraguaylaisen Ramon Delgadon suoraan kahdessa erässä. Nadal oli yhdeksäs pelaaja tenniksen avoimen aikakauden aikana (vuoden 1968 jälkeen), joka on kyennyt voittamaan ATP-tason ottelun ennen kuudettatoista syntymäpäiväänsä.


title: Rafael Nadal

text: Vuonna 2003 hänestä tuli nuorin miespelaaja sitten Boris Beckerin vuonna 1984, joka on edennyt Wimbledonissa kolmannelle kierrokselle. Nadal päätti kauden 2003 50:n parhaan pelaajan joukossa. Vuonna 2004 Nadal eteni Aucklandin ATP-turnauksen loppuotteluun, jossa hän hävisi Dominik Hrbatýlle. Australian avoimissa Nadal eteni kolmannelle kierrokselle. Maaliskuussa hän voitti Roger Federerin heidän ensimmäisessä kohtaamisessaan Miamin Masters-turnauksessa. Nadal joutui jättämään väliin Ranskan avoimet ja Wimbledonin, koska hänen jalkapöytänsä luu oli kipeytynyt. Nadal voitti ensimmäisen ATP-tason turnauksensa elokuussa 2004 Sopotissa. Hän voitti massalla pelatun turnauksen loppuottelussa José Acasuson suoraan kahdessa erässä. Yhdysvaltain avoimissa hän pääsi toiselle kierrokselle. Hän kuului Espanjan joukkueeseen, kun se voitti Davis Cupin finaalissa Yhdysvallat.


title: Rafael Nadal

text: Nadal teki varsinaisen läpimurtonsa kaudella 2005. Hän voitti kauden alkupuolella 24 peräkkäistä ottelua, mikä on pisin alle 20-vuotiaan pelaajan voittoputki tenniksen avoimella aikakaudella. Ennätystä piti aiemmin hallussaan Andre Agassi, jolla oli 23 ottelun voittoputki vuonna 1988.


title: Rafael Nadal

text: Nadal pelasi vuonna 2005 ensimmäistä kertaa Ranskan avoimissa ja eteni heti turnauksen loppuotteluun voitettuaan matkalla muun muassa Sébastien Grosjeanin neljännesvälierissä, David Ferrerin puolivälierissä ja maailmanlistan ykkösen Roger Federerin välierissä. Hän voitti Federerin neljässä erässä yhdeksäntenätoista syntymäpäivänään. Nadal kohtasi turnauksen loppuottelussa argentiinalaisen Mariano Puertan, jonka hän voitti neljässä erässä luvuin 6–7, 6–3, 6–1 ja 7–5. Nadal oli yhdeksäntoista vuoden ja kahden päivän iässä kuudenneksi nuorin Grand Slam -turnauksen voittaja ja neljänneksi nuorin Ranskan avointen voittaja avoimella aikakaudella.


title: Rafael Nadal

text: Heinäkuussa 2005 Nadalista tuli Stuttgartin turnauksen voittonsa myötä ensimmäinen miespelaaja, joka on voittanut saman vuoden aikana kahdeksan massakenttäturnausta kaksinpelissä (edellinen ennätys oli Thomas Musterin seitsemän massakenttäturnauksen voittoa vuonna 1995). Stuttgartin ja Ranskan avointen lisäksi näihin turnauksiin lukeutuivat muun muassa Monte Carlon ja Rooman Masters-turnaukset ja Barcelonan tennisturnaus. Rooman ja Monte Carlon finaaleissa hän voitti Guillermo Corian ja Barcelonan finaalissa maanmiehensä Juan Carlos Ferreron.


title: Rafael Nadal

text: Kahdeksan massakenttäturnauksen lisäksi Nadal voitti kauden aikana myös kolme kovalla alustalla pelattua turnausta, elokuussa Montrealissa pelatun Canada Mastersin, Madridin Masters-turnauksen lokakuussa ja syyskuussa Pekingin tennisturnauksen.


title: Rafael Nadal

text: Vuoden 2006 alussa Nadal joutui jättämään kauden ensimmäisen Grand Slam -kisan, Australian avoimet väliin loukkaantumisen vuoksi. Kuntoon päästyään Nadal jatkoi siitä, mihin edelliskaudella jäi. Hän otti helmikuussa kauden ensimmäisen turnausvoittonsa lyömällä Dubaissa kovalla alustalla pelatun turnaksen finaalissa Roger Federerin erin 2–1. Huhtikuussa hän pelasi kauden ensimmäisen turnauksensa massakentillä, Monte Carlon Masters-turnauksen, ja kohtasi loppuottelussa jälleen Federerin. Ottelu päättyi Nadalin eduksi erin 3–1. Monte Carlon jälkeen hän voitti seuraavaksi Barcelonan turnauksen ja Rooman Masters-turnauksen. Nadalin voittoputki massalla oli lähellä katketa Roomassa. Hänen loppuotteluvastustajallaan Roger Federerillä oli jo kaksi ottelupalloa. Kamppailu kesti 5 tuntia ja 14 minuuttia ja Nadal voitti lopulta erin 3–2. Tie break -eriä oli peräti kolme, joista Federer voitti ensimmäisen 7–0 ja kaksi muuta Nadal lukemin 7–5. Vielä ratkaisevassa viidennessä erässäkin jouduttiin katkaisupeliin. Ottelu päättyi numeroin 6–7 (0/7), 7–6 (7/5), 6–4, 2–6, 7–6 (7/5).


title: Rafael Nadal

text: Kesäkuussa 2006 Nadal uusi mestaruutensa Roland Garros´ssa, kukistaen unelmafinaaliksi hehkutetussa loppuottelussa Roger Federerin neljässä erässä (1–6, 6–1, 6–4 ja 7–6 (7/4)). Myöhemmin kesällä Nadal pelasi myös ensimmäistä kertaa Wimbledonin finaalissa, jossa häntä vastassa oli jälleen Federer. Federer voitti loppuottelun erin 3–1 ja vei Wimbledonin mestaruuden jo neljännen kerran peräkkäin.


title: Rafael Nadal

text: Kauden loppupuolella Nadalilla ei sujunut kovin hyvin kovalla alustalla. Hän hävisi Yhdysvaltain avointen puolivälierissä venäläiselle Mihail Južnyille neljässä erässä. Lokakuussa, seuraavassa kaksinpeliturnauksessaan, hän hävisi ruotsalaiselle Joachim Johanssonille Tukholman tennisturnauksen toisella kierroksella erin 0–2. Johansson oli tuolloin maailmanlistan sijalla 690. Myöhemmin lokakuussa Nadal putosi kotimaassaan Espanjassa pidetyn Madridin Masters-turnauksen puolivälierissä hävittyään tšekkiläiselle Tomáš Berdychille erin 0–2.


title: Rafael Nadal

text: Nadalin alkukausi 2007 oli vahva. Hän eteni Australian avoimissa puolivälieriin ja maaliskuun puolivälissä alkoi hänen ylivoimansa. Kauden neljästä ensimmäisestä ATP Masters -turnauksesta Nadal voitti kolme (Indian Wells, Monte Carlo, Rooma). Nadal johti pitkään ATP Race -kilpailua ja venytti peräkkäisten massapelivoittojensa määrän lopulta 81:een ennen kuin kärsi tappion Hampurin Masters-turnauksen finaalissa Roger Federerille 6–2, 2–6, 0–6. Maailmanlistalla hän oli edelleen selvänä kakkosena Roger Federerin jälkeen.


title: Rafael Nadal

text: Kesäkuussa Nadal voitti kolmannen kerran peräkkäin Ranskan avoimet. Hän kukisti toisen kerran peräkkäin finaalissa maailmanlistan ykkösen Roger Federerin. Nadalin voittonumerot olivat 6–3, 4–6, 6–3, 6–4. Wimbledonissa 2007 Nadal eteni toisena vuonna peräkkäin loppuotteluun, mutta siinä vuorostaan Roger Federer onnistui viemään voiton tiukassa viiden erän ja neljän tunnin kamppailussa. Nadalin tappioluvut olivat 6–7 (7/9), 6–4, 6–7 (3/7), 6–2, 2–6. Heinäkuussa hän voitti vielä Stuttgartin massaturnauksen lyöden finaalissa Stanislas Wawrinkan 6–4, 7–5.


title: Rafael Nadal

text: Loppukaudesta Nadal ei saavuttanut enää turnausvoittoja. Elokuussa Montrealin Masters-turnauksessa hän eteni semifinaaliin, jossa hävisi Novak Đokovićille. Cincinnatin Masters-turnauksessa Nadal joutui luovuttamaan ensimmäisessä ottelussaan. Syyskuussa Yhdysvaltain avoimissa hän hävisi 4. kierroksella maanmiehelleen David Ferrerille. Lokakuussa Madridin Masters-turnauksessa tuli tappio David Nalbandianille ja vastaavassa Pariisin turnauksessa kaksi viikkoa myöhemmin finaaliottelussa jälleen Nalbandianille suoraan 4–6, 0–6. Se oli Nadalin ensimmäinen tennistappio Pariisissa. Kauden päätösturnaus Tennis Masters Cup Shanghaissa päättyi edellisvuotiseen tapaan semifinaalitappioon Roger Federerille 4–6, 1–6.


title: Rafael Nadal

text: Nadal aloitti kauden hyvin ja pääsi Australian avoimissa aina välieriin saakka, jossa hävisi turnauksen superyllättäjälle Jo-Wilfried Tsongalle. Nadal toipui tappiosta nopeasti ja vei ennen Ranskan avoimia turnauksen toisensa perään. Nadal tosin koki shokkitappion Rooman turnauksessa, kun hän hävisi maanmiehelleen Juan Carlos Ferrerolle. Kolme kertaa peräkkäin Ranskan avoimet voittanut Nadal ei pettänyt odotuksia vaan voitti neljännen kerran peräkkäin murskaamalla finaalissa Roger Federerin 3–0, Federer sai ottelun aikana vain neljä peliä. Nadal lähti altavastaajana Wimbledoniin hakemaan finaalipaikkaa viisinkertaista mestaria Federeriä vastaan. Nadal ylsikin finaaliin saakka ja vastaan asettui jälleen Federer. Nadal yllätti ja voitti kaksi ensimmäistä erää 6–4, 6–4. Federer kuitenkin paransi peliään ja voitti kaksi seuraavaa erää katkaisupelien kautta 7–6, 7–6. Viides erä oli huikeaa tennistä ja se venyi pitkälle molempien pitäessä syöttönsä. Tilanteessa 7–7 Nadal onnistui murrossa ja pidettyään oman syöttönsä vei ratkaisuerän luvuin 9–7. Näin Nadal päätti Federerin ennätysjahdin ja pilasi hänen unelmansa kuudennesta peräkkäisestä Wimbledonin voitosta.


title: Rafael Nadal

text: Cincinnatin turnauksessa Nadal ylsi välieriin, jossa kuitenkin hävisi Serbian Novak Đokovićille. Hän varmisti kuitenkin nousunsa miesten tenniksen maailmanlistan kärkipaikalle ohi sitä yli neljä ja puoli vuotta hallinneen Federerin. Vallanvaihto tapahtui 18. elokuuta 2008. Nadal ehti olla listan kakkospaikalla peräti 160 viikkoa eli yli kolme vuotta. Pekingin olympialaisissa Nadal lunasti odotukset ja voitti olympiakultaa kaatamalla finaalissa Chilen Fernando Gonzálezin suoraan kolmessa erässä 6–3, 7–6 (2), 6–3.


title: Rafael Nadal

text: Tammikuussa 2009 Rafael Nadal voitti ensimmäisen kerran Australian avoimet lyömällä Roger Federerin finaalissa tiukassa viiden erän kamppailussa. Voiton arvoa korostaa erityisesti se, että hän pelasi välierissä 5 tuntia ja 14 minuuttia kestäneen maraton-ottelun Fernando Verdascoa vastaan. Se on Australian avointen historian toiseksi pisin ottelu.


title: Rafael Nadal

text: Vuoden 2009 Ranskan avoimessa tennisturnauksessa Nadal putosi neljännellä kierroksella hävittyään sensaatiomaisesti ruotsalaiselle Robin Söderlingille erin 3–1 (6–2, 6–7, 6–4, 7–6). Tämä katkaisi Nadalin 31 ottelun voittoputken Ranskan avoimissa ja oli hänen ensimmäinen tappionsa tässä turnauksessa.


title: Rafael Nadal

text: Vuoden 2009 aikana Nadal kärsi loukkaantumisista, mutta on arveltu, että myös hänen vanhempiensa avioero vaikutti miehen otteisiin kauden aikana etenkin Ranskan avoimissa.


title: Rafael Nadal

text: Kesä-heinäkuussa Nadal joutui jättämään Wimbledonin turnauksen väliin polvivaivojen takia. Tämä aiheutti sen, että 6. heinäkuuta hän joutui luopumaan tenniksen ATP-maailmanlistan ykköspaikasta sveitsiläisen Roger Federerin voitettua jälleen Wimbledonin turnauksen. Nadal oli pitänyt kärkipaikkaa hallussaan yhteensä 46 viikkoa.


title: Rafael Nadal

text: Nadal pääsi finaaliin vuoden avausturnauksessa Dohassa häviten kuitenkin finaalissa venäläiselle Nikolai Davydenkolle. Tammikuussa järjestetyissä Australian avoimissa Nadal eteni vakuuttavasti aina puolivälieriin saakka, jossa vastaan asettui skotti Andy Murray. Murray johti ottelua 6–3, 7–6, 3–0, kun Nadal joutui luovuttamaan polvivamman uusiuduttua. Nadal jatkoi kautta osallistumalla Indian Wellsin ja Miamin Masters-turnauksiin. Kummassakin Nadal eteni välieriin häviten niissä kuitenkin yllättäen Ivan Ljubicicille ja Andy Roddickille. Monte-Carlo Mastersissa Nadal ei saanut kunnon vastusta koko turnauksessa. Nadal eteni vakuuttavasti voitosta voittoon ylivoimaisilla lopputuloksilla. Nadal sai vapaan pääsyn toiselle kierroksella, jossa voitti Thiemo de Bakkerin 6–1, 6–0. Kolmannella kierroksella Nadal voitti Michael Berrerin 6–0, 6–1, puolivälierissä Juan Carlos Ferreron 6–4, 6–2, välierissä David Ferrerin 6–2, 6–3 ja finaalissa Fernando Verdascon 6–0, 6–1. Turnausvoiton myötä Nadalista tuli ensimmäinen tennispelaaja tenniksen avoimella aikakaudella, joka voittaa saman turnauksen kuudesti peräkkäin. Huhti-toukokuun vaihteessa Nadal voitti Rooman Masters-turnauksen viidennen kerran kuuden vuoden sisällä ja nousi tasoihin Andre Agassin kanssa voittaessaan 17. Masters-sarjan turnauksensa. Nadal hävisi koko turnauksessa vain yhden erän ja nousi toukokuun lopulla alkavien Ranskan avointen suursuosikiksi. Nadal voitti vielä Madridin Masters-turnauksenkin lyöden loppuottelussa Roger Federerin suoraan kahdessa erässä. Siten hänestä tuli ensimmäinen pelaaja, joka on voittanut 18 Masters-turnausta.


title: Rafael Nadal

text: Ranskan avointen finaalissa hän voitti Robin Söderlingin vakuuttavasti suoraan kolmessa erässä kuitaten samalla Söderlingille edellisvuotisen yllätystappionsa. Nadal valloitti Roland Garros´n nyt jo viidennen kerran. Nadalin ylivoimaa kuvaa sekin, että hän ei menettänyt koko turnauksessa erääkään. Voitto merkitsi myös sitä, että Nadal nousi 7. kesäkuuta julkaistulla miesten tenniksen ATP-listalla vajaan vuoden tauon jälkeen taas ykköseksi.


title: Rafael Nadal

text: Wimbledonissa Nadal kohtasi puolivälierässä Robin Söderlingin voittaen erin 3–1. Välierässä kukistui kotiyleisön suosikki Andy Murray suoraan kolmessa erässä. Finaalissa Roger Federerin puolivälierässä voittanut tšekki Tomáš Berdych kaatui luvuin 6–3, 7–5, 6–4. Näin Nadal oli ottanut toisen turnausvoittonsa Wimbledonissa. Rogers Cupissa Nadal pääsi välieriin asti, kunnes hävisi Andy Murraylle luvuin 6–3, 6–4. Seuraavalla viikolla Nadal hävisi Cincinnati Masters -turnauksen puolivälierässä Marcos Baghdatisille.


title: Rafael Nadal

text: Yhdysvaltain avoimissa Nadal voitti puolivälierässä Fernando Verdascon ja välierässä Mihail Južnyin ja pääsi näin ensimmäistä kertaa Yhdysvaltain avointen finaaliin – häviämättä erääkään. Finaalissa Nadal voitti Novak Đokovićin neljässä erässä. Hänestä tuli seitsemäs miespelaaja, joka on pystynyt ns. "ura-Grand Slamiin" eli voittamaan urallaan kaikki Grand Slam -turnaukset.


title: Rafael Nadal

text: Australian avoimissa Nadal pääsi puolivälieriin asti häviämättä erääkään. Puolivälierässä hän kuitenkin hävisi maanmiehelleen David Ferrerille suoraan kolmessa erässä. Mediassa huhuttiin mahdollisesta vammasta, mutta Nadal oli itse varsin vaitonainen kommentoimaan asiaa. Hän halusi kunnioittaa ystäväänsä David Ferreriä ja puhua pelkästään ottelusta. Maaliskuussa Nadal pääsi finaaliin sekä Indian Wells Masters -turnauksessa että Miami Masters -turnauksessa. Molemmissa turnauksissa hän hävisi finaalissa Novak Đokovićille.


title: Rafael Nadal

text: Kauden ensimmäisen turnausvoittonsa Nadal saavutti Monte Carlon Masters-turnauksessa, jonka hän voitti jo seitsemännen kerran peräkkäin. Finaalissa hän voitti David Ferrerin suoraan kahdessa erässä 6–4, 7–5. Seuraavalla viikolla Nadal voitti Barcelonan turnauksen finaalissa David Ferrerin. Se oli Nadalin kuudes voitto jo Barcelonassa. Edellisenä päivänä Nadal oli saavuttanut 500 voittoa ATP-kiertueella. Ranskan avoimissa Nadal saavutti kuudennen mestaruutensa voitettuaan finaalissa Roger Federerin. Samalla hän nousi Björn Borgin rinnalle voitettujen Ranskan avointen määrässä. Seuraava turnaus Nadalilla oli Queen's Clubin tennisturnaus, jossa hän hävisi puolivälierissä Jo-Wilfried Tsongalle. Wimbledonissa Nadal eteni loppuotteluun, jossa hän hävisi uudelle maailmanlistan ykköselle, Novak Đokovićille, luvuin 4–6, 1–6, 6–1, 3–6.


title: Rafael Nadal

text: Elokuussa pelatussa Montrealin Masters-turnauksessa Nadal hävisi yllättäen heti ensimmäisessä ottelussaan maailmanlistan sijalla 41 olleelle Ivan Dodigille. Seuraavassa turnauksessaan, Cincinnati Mastersissa, Nadal eteni puolivälieriin, jossa hän hävisi Mardy Fishille. Nadalia vaivasi turnauksen ajan palaneet sormet. Yhdysvaltain avoimissa Nadal selviytyi loppuotteluun, jossa hän kohtasi viime vuoden tapaan Novak Đokovićin. Tällä kertaa Nadal hävisi yli neljä tuntia kestäneen ottelun luvuin 2–6, 4–6, 7–6(3), 1–6.


title: Rafael Nadal

text: Nadal aloitti kautensa Dohan turnauksella, jossa hän pääsi välieriin asti häviten sen Gaël Monfilsille. Australian avoimissa Nadal saavutti uransa 15:nnen Grand Slam -finaalipaikan. Loppuottelussa hän hävisi maailmanlistan ykköselle, Novak Đokovićille luvuin 7–5, 4–6, 2–6, 7–6(5), 5–7 kaikkien aikojen pisimmässä Grand Slam -loppuottelussa viidessä tunnissa ja 53 minuutissa. Sekä Indian Wellsin että Miamin Masters-turnauksissa Nadalin pelit päättyivät välieriin. Huhtikuussa hän kuitenkin voitti Monte Carlon Masters-turnauksen, jonka loppuottelussa hän päihitti Đokovićin 6–3, 6–1. Huhtikuun lopulla Nadal voitti Barcelonan massaturnauksen seitsemännen kerran urallaan. Ranskan avoimissa Nadal teki historiaa voittamalla turnauksen ennätyksellisen seitsemännen kerran. Loppuottelussa hän voitti Novak Đokovićin neljässä erässä. Wimbledonissa Nadal hävisi yllättäen jo toisella kierroksella maailmanlistan sijalla 100 olleelle Lukáš Rosolille viidessä erässä.


title: Rafael Nadal

text: Nadal jätti olympialaiset väliin loukkaantumisen vuoksi. Hän oli hallitseva olympiavoittaja. Hän joutui jättämään myös Yhdysvaltain avoimet väliin. Syyskuun alussa Nadal kertoi sairauslomansa kestävän vielä ainakin kaksi kuukautta. Hänellä oli polvilumpiossa repeytymä, joka vaati lepoa. Nadal palasi harjoittelemaan 20. marraskuuta 2012 toivoen olevansa pelikunnossa Australian avoimissa. Joulukuun lopussa Nadalin oli tarkoitus palata kilpailemaan toivuttuaan polvivammasta, mutta vatsavirus esti hänen paluunsa. Hän joutui jättämään myös Australian avoimet väliin.


title: Rafael Nadal

text: Nadal palasi kilpailemaan helmikuussa seitsemän kuukauden tauon jälkeen, kun hän pelasi Chilen turnauksessa nelinpeliä Juan Mónacon kanssa. Nadal osallistui samassa turnauksessa myös kaksinpeliin. Hän pääsi loppuotteluun sekä kaksin- että nelinpelissä, mutta hävisi molemmat. Kaksinpelissä hän hävisi Horacio Zeballokselle. Helmikuussa Nadal voitti São Paulon ja Acapulcon turnaukset. Maaliskuun Masters-tason turnauksissa Nadal menestyi hyvin, voittaen Indian Wellsin loppuottelussa Juan Martín del Potron ja häviten Monte Carlon Masters-turnauksen loppuottelussa Novak Đokovićille. Huhti-toukokuussa Nadal voitti Barcelonan, Madridin ja Rooman turnaukset.


title: Rafael Nadal

text: Ranskan avoimissa Nadal saavutti uransa kahdeksannen mestaruutensa. Kukaan muu miestennispelaaja ei ole pystynyt voittamaan samaa Grand Slam -turnausta yhtä monta kertaa. Wimbledonissa Nadal hävisi jo ensimmäisellä kierroksella maailmanlistan sijalla 135 olleelle Steve Darcisille. Darcis voitti ottelun suoraan kolmessa erässä; kaksi ensimmäistä tie breakissa. Nadal ei ollut koskaan aiemmin pudonnut jatkosta Grand Slam -turnausten ensimmäisellä kierroksella. Elokuussa Nadal voitti sekä Montrealin että Cincinnatin kovien kenttien turnaukset. Yhdysvaltain avoimissa Nadal voitti loppuottelussa Novak Đokovićin neljässä erässä. Grand Slam -turnausvoitto oli hänelle 13. urallaan.


title: Rafael Nadal

text: Nadal aloitti kautensa voittamalla Dohan turnauksen. Nadal hävisi Australian avointen loppuottelussa Sveitsin Stanislas Wawrinkalle neljässä erässä. Helmikuussa Nadal voitti Rio de Janeiron turnauksen ja hävisi maaliskuussa Miamin turnauksen loppuottelussa Novak Đokovićille. Toukokuussa hän voitti Madridin Masters-turnauksen Touko-kesäkuussa Nadal voitti Ranskan avoimet jo yhdeksännen kerran urallaan päihittämällä loppuottelussa Novak Đokovićin neljässä erässä.


title: Rafael Nadal

text: Nadal hävisi Australian avointen loppuottelussa Roger Federerille erin 2–3 (4–6, 6–3, 1–6, 6–3, 3–6). Nadal voitti Monte Carlossa maanmiehensä Albert Ramosin 6–1, 6–3. Barcelona Open -turnauksen loppuottelussa Nadal voitti itävaltalaisen Dominic Thiemin 6–4, 6–1. Toukokuussa pelatussa Madridin turnauksessa Nadal päihitti loppuottelussa Dominic Thiemin. Ranskan avoimissa Nadal saavutti kymmenennen Ranskan avointen mestaruutensa päihitettyään loppuottelussa Stanislas Wawrinkan erin 6–2, 6–3, 6–1.


title: Rafael Nadal

text: Nadal voitti Ranskan avoimet 11:nnen kerran urallaan. Tällä kertaa hän päihitti loppuottessa Dominic Thiemin suoraan kolmessa erässä.


title: Rafael Nadal

text: Davis Cupissa Nadal on pelannut vuodesta 2004 ja heti ensimmäisenä vuonnaan hän oli mukana voittamassa cupia Espanjalle. Loppuottelussa Yhdysvaltoja vastaan hän voitti ensimmäisen päivän kaksinpelissä Andy Roddickin. Seuraavan kerran Espanja voitti Davis Cupin vuonna 2008, jolloin Nadal ei pelannut loppuottelussa. Välierässä Yhdysvaltoja vastaan hän voitti kaksinpelissä ensin Sam Querreyn ja päätöspäivänä Andy Roddickin. Vuoden 2009 loppuottelussa Espanja voitti Tšekin pistein 5–0 ja Nadal voitti kaksinpelissä Tomáš Berdychin sekä Jan Hájekin, kummatkin erin 3–0. Vuonna 2011 Espanja voitti mestaruuden päihitettyään finaalissa Argentiinan. Nadal voitti molemmat pelaamistaan kaksinpeleistä, ja ratkaisi turnasvoiton lyötyään Juan Martín del Potron.


title: Rafael Nadal

text: Nadal meni kihloihin syksyllä 2018 vakuutusvirkailija Maria Francisca Perellón kanssa. He olivat seurustelleet jo vuodesta 2004 lähtien.


title: Caspar David Friedrich

text: Caspar David Friedrich (5. syyskuuta 1774 Greifswald – 7. toukokuuta 1840 Dresden) oli saksalainen taidemaalari ja graafikko. Hän oli yksi huomattavimpia romantiikan ajan maisemamaalareita ja maalasi paljon symbolisia, mystishenkisiä luontoaiheita kuvaten ihmiset yleensä selkäpuolelta.


title: Caspar David Friedrich

text: Brittiläinen taiteilija David Blandy on sovittanut Friedrichin teoksia lyhytvideosarjassa, joka oli osa Kiasman verkkotaiteen näyttelyä ARS17+ Online Art. Videoissa pikselöity henkilö vaeltaa tunnettujen maisemien halki. Lopputulos muistuttaa tietokonepelien estetiikkaa.


title: Suojaliivi

text: Suojaliivi on suojavaruste, jolla yleisimmin tarkoitetaan liiviä, jonka tarkoitus on vähentää luotien ja sirpaleiden osumasta tai teräaseiden viilloista sekä pistoista ihmiselle aiheutuvia vammoja. Tyypillisimpiä suojaliivien käyttäjiä ovat poliisi, vartijat ja sotilaat.


title: Suojaliivi

text: Suojaliivejä valmistetaan myös suojaamaan muilta vammoilta. Esimerkiksi ratsastajia, moottoripyöräilijöitä ja laskettelijoita varten valmistetaan liivejä mahdollisen kaatumisen aiheuttavien vammojen vähentämiseksi.


title: Suojaliivi

text:
Suojaliivejä valmistetaan eri vahvuisina, eri käyttötarkoituksia varten.
Kaikkein kevyimpiä liivityyppejä ei juurikaan tavata ammattikäytössä, eivätkä ne riitä suojaamaan kuin kaikkein pienitehoisimmilta käsiaseilta.


title: Suojaliivi

text: Sirpaleliivi on luotiliivin tavoin tehty suojaamaan käyttäjänsä ylävartaloa esimerkiksi kranaatin sirpaleilta. Liivin suojaava materiaali voi olla Kevlar, keraamiset levyt tai muut vastaavat materiaalit. Sirpaleliivi ei pysäytä aseiden luoteja. Sirpaleliiviä käyttävät pääasiassa sotilaat. Esimerkiksi asepalvelustaan suorittavat käyttävät sirpaleliivejä ampuessaan kranaatinheittimellä.


title: Suojaliivi

text: Vartijat ja Suomen poliisivoimat käyttävät yleisimmin NIJ IIA- tai NIJ IIIA -luokiteltuja liivejä, jotka riittävät kevyempien käsiaseiden luotien pysäyttämiseen sekä iskujen ja lyöntien torjumiseen. Jotkut näistä liiveistä soveltuvat myös puukoniskujen aiheuttamien vammojen minimointiin.


title: Suojaliivi

text: Historiallisesti luodinkestävien liivien voidaan katsovan periytyvän entisaikojen haarniskoista. Ensimmäiset kuitupohjaiset luodinkestävät liivit tehtiin silkistä, mutta ne eivät pysäyttäneet kuin heikkotehoisten mustaruutiaseiden ammuksia. Toisen maailmansodan aikana kehitettiin nailonista koostuvia flak-liivejä, jotka osoittautuivat tehokkaiksi ainoastaan kranaatinsirpaleita vastaan. Tehokkaampien käsiaseiden luodit kuitenkin lävistivät ne. Myöhemmin luodinkestävien liivien materiaaliksi tuli Kevlar, joka oli kohtalaisen kevyt ja suojasi käsiaseiden luodeilta.


title: Suojaliivi

text: Luodinkestävän liivin nimi on sikäli harhaanjohtava, että useimmat luodinkestävät liivit tarjoavat tehokasta suojaa ainoastaan pistoolilla ammuttuja luoteja vastaan. Kiväärin luodeilta liivit suojaavat vähän tai eivät lainkaan. Joissakin luotiliiveissä on metallista kuten teräksestä tai titaanista, keraamisista aineista tai polyeteenistä valmistettuja levyjä, jotka antavat lisää suojaa elintärkeille alueille. Nämä suojalevyt on huomattu tehokkaiksi matalaenergiaisia pistooleita ja jopa joitakin kivääreitä vastaan, mikäli luoti todella osuu levyyn. Tämäntyyppiset liivit ovat yleisiä sotilaskäytössä. Pelkästään Kevlarista koostuvat liivit ovat jääneet tehottomiksi ammustekniikan kehittyessä. Esimerkiksi CRISAT NATO -standardin mukaiset suojaliivit sisältävät titaanisen tuen.


title: Suojaliivi

text: Lisäksi useat liivit suunnitellaan suojaamaan myös veitseniskuilta. Tämä tapahtuu päällystämällä liivien ulompi kerros hiekkapaperin kaltaisella materiaalilla tai sijoittamalla hyvin ohut hartsilla kovetettu lasikuitukerros Kevlar-levyjen väliin. Poliisille ja vartijoille tämänkaltainen suoja on tärkeä.


title: Suojaliivi

text: Liivin ei ole tarkoitus suojata käyttäjäänsä poikkeuttamalla luotia suunnastaan, vaan yksittäiset materiaalikerrokset tarttuvat luotiin ja pakottavat sen jakamaan energiansa suuremmalle alalle. Luoti muuttaa samalla muotoaan ja toivon mukaan pysähtyy ennen tunkeutumista kehoon. Vaikka liivit pysäyttävätkin luodin toivotulla tavalla, useimmiten luodin liike-energia on tarpeeksi suuri murtamaan kylkiluita tai pahimmillaan aiheuttamaan vakavia sisäisiä vaurioita. Myös pelkillä mustelmilla ja nyrjähdyksillä voi selvitä.


title: Suojaliivi

text: Kovassa suojaliivissä käytetään suojaukseen yleensä erittäin kestäviä keraamisia tai metallisia levyjä. Kovien suojalevyjen tulee olla yhtä kovia tai kovempia kuin pysäytettävä luoti, tai luoti läpäisee suojaliivin. Koska kova suojalevy ei vaimenna iskua, luodin suuren liike-energian takia kohteelle tulee usein luunmurtumia tai sisäisiä vaurioita.


title: Suojaliivi

text: Kova suojaliivi tarjoaa yleensä pehmeää suojaliiviä paremman suojauskyvyn, mutta se on huomattavasti kömpelömpi käyttää. Poliisi- ja sotilaskäytössä, kun tarvitaan erityistä suojaa, käytetään yleensä kovia suojaliivejä. Muussa päivittäisessä käytössä käytetään pehmeitä liivejä.


title: Suojaliivi

text: Pehmeän suojaliivin toimintaperiaate poikkeaa kovasta suojaliivistä. Toisin kuin kovassa liivissä, pehmeässä liivissä pyritään vaimentamaan luodin liike-energia ja siirtämään sitä mahdollisimman tehokkaasti toisaalle.


title: Suojaliivi

text: Esimerkkinä toimintaperiaatteesta voidaan käyttää jääkiekkomaalia, jonka suojaverkon tulee pysäyttää jopa 180 km/h liikkuvan jääkiekon. Suojaverkon yksittäinen nailonsäie ei kykene pysäyttämään kiekkoa eikä muuttamaan sen suuntaa. Verkko koostuu useista nailonsäikeistä, joiden päät on kiinnitetty maalin runkoon. Tämän lisäksi säikeet on kiinnitetty toisiinsa ristiin. Kun kiekko osuu mihin tahansa kohtaa verkkoa, yleensä muutamia vaaka- ja pystysuoria säikeitä kiristyy. Kun yksi vaakasuora säie kiristyy kiekon voimasta, se vetää koko säikeen matkalta siihen kiinnitettyjä kaikkia pystysuoria säikeitä mukanaan ja nämä puolestaan mukanaan kaikkia vaakasuoria säikeitä. Kiristyessään jokainen nailonsäie joustaa hivenen ja omalta osaltaa vaimentaa liike-energiaa. Käyttämällä maalin kaikkia säikeitä, saadaan kiekon liike-energia vaimennettua tehokkaasti.


title: Suojaliivi

text: National Institute of Justice (NIJ) Standard–0101.04 -luokittelu:


title: Gallian sota

text: Gallian sota käytiin Rooman tasavallan ja Gallian eri heimojen välillä vuosina 59 eaa.–51 eaa. Sodassa melko pieni joukko roomalaisia valloitti väestöltään muutaman miljoonan asukkaan alueen. Se oli mahdollista Gallian sisäisen hajanaisuuden takia.


title: Gallian sota

text: Roomalaisia johti Julius Caesar, joka kirjoitti sodasta kirjan "Gallian sota" (). Vaikka Caesar väitti aloittaneensa sodan suojellakseen Roomaa ja sen liittolaisia, sota kuitenkin edisti hänen omaa uraansa.


title: Gallian sota

text: Sota voidaan jakaa kolmeen vaiheeseen. Vuosina 58 eaa.–57 eaa. roomalaiset sekaantuivat gallialaisten heimojen sisäisiin riitoihin. Vuosina 56 eaa.–55 eaa. roomalaiset sotivat Roomaa vastustavia heimoja vastaan. Vuosina 54 eaa.–50 eaa. kukistettiin yhä uudelleen puhjenneita kapinoita. Gallian sodan aikana Caesar teki kaksi epäonnistunutta hyökkäystä Britanniaan.


title: Gallian sota

text: Konsulikautensa päätyttyä Caesar pääsi viideksi vuodeksi prokonsuliksi Roomalle jo ennestään kuuluneeseen Gallia Cisalpinaan ja Illyriaan. Kun Caesar vuonna 59 eaa. otti haltuunsa provinssinsa, hän kuuli helvetialaisten aikeista kulkea Roomalle kuuluvien alueiden läpi. Saatuaan hyvän tekosyyn verilöylyyn Caesar kokosi heti yhteen saatavilla olevat joukot ja aloitti sodan. Caesarin omien propagandaksi tarkoitettujen sanojen mukaan 370 000 vastustajasta (joihin kuului naisia ja lapsia) vain 130 000 selvisi taistelusta hengissä. Vuonna 57 eaa. Caesar löi belgit, jotka aikoivat liittolaistensa kanssa vastustaa roomalaisten aikeita Galliassa. Seuraavana vuonna Caesar joutui lähettämään joukkojaan ympäri Galliaa kukistamaan pienempiä kapinayrityksiä. Muun muassa Crassuksen poika Publius Crassus lähetettiin Akvitaniaan ja Decimus Junius Brutus Albinus, sittemmin Caesarin murhaaja, lähetettiin kukistamaan rannikolla eläviä venetejä. Lopulta heimot saatiin kukistetuksi ja Roomaan lähetettiin satoja tuhansia vankeja orjiksi.


title: Gallian sota

text: Vuonna 56 eaa. Caesar sopi Crassuksen ja Pompeiuksen kanssa, että hänen prokonsulikauttaan jatkettaisiin. Tämän jälkeen Caesar palasi joukkojensa pariin valmistelemaan hyökkäystä Britanniaan. Mutta ennen sitä hän joutui taistelemaan germaaneja vastaan, jotka olivat ylittäneet Reinin. Lyötyään Galliaan hyökänneet germaanit Caesar päätti rakennuttaa sillan Reinin yli. Tarkoituksena oli näyttää "barbaareille", kuinka mahtava Rooman armeija oli. Pian sillan valmistuttua läheiset heimot lähettivät panttivankeja Caesarille. Saatuaan näin selustansa suojatuksi Caesar lähti kahden legioonan voimin Britanniaan. Vaikka roomalaiset löivätkin paikalliset heimot, oli heidän palattava sen jälkeen kun heidän laivastonsa vaurioitui myrskyssä. Vuonna 54 eaa. Caesar teki uuden yrityksen 800 laivan voimin, mutta tämäkään hyökkäys ei tuottanut pysyviä tuloksia.


title: Gallian sota

text: Vuonna 53 eaa. Galliassa syttyi suuri kapina nuoren gallialaispäällikön Vercingetorixin johdolla. Lopulta Caesar sai Vercingetorixin ja tämän 80 000 sotilasta piiritetyksi Alesian kaupunkiin. Alesian piiritys on sotahistorian kuuluisimpia piirityksiä. Caesar rakennutti kaupungin ympärille muureja ja vallihautoja, joiden tarkoitus oli pitää gallit kaupungissa. Piiritysrenkaan ympärille rakennettiin myös ulospäin suuntautuvia puolustusasemia estämään Vercingetorixin liittolaisten pääsy kaupunkiin ja sitä piirittävien roomalaisten kimppuun. Vaikka liittolaiset yrittivätkin murtaa roomalaisten saartorenkaan, saivat roomalaiset lopulta heidät lyödyksi. Vercingetorixin oli pakko antautua.


title: Gallian sota

text: Yksittäiset heimot jatkoivat silti kapinointia, mutta vuoteen 50 eaa. mennessä merkittävimmät kapinat oli saatu kukistettua. Samana vuonna Caesar määrättiin palaamaan Roomaan, koska hänen virka-aikansa prokonsulina oli ohi.


title: Syllogismi

text: Syllogismi ( ’johtopäätös, päätelmä’) on loogisen argumentin tyyppi, jossa kahdesta tai useammasta, todeksi oletetusta lauseesta johdetaan deduktiivisen päättelyn avulla niistä loogisesti seuraava johtopäätös.


title: Syllogismi

text: Varhaisimmassa muodossaan, jonka määritteli Aristoteles, syllogismissa oli lähtökohtana yleinen lause (pääpremissi) ja merkitykseltään suppeampi lause (alipremissi), joista tehtiin päätelmä. Esimerkiksi kun tiedetään, että kaikki ihmiset ovat kuolevaisia (pääpremissi) ja että Sokrates on ihminen (alipremissi), voidaan pätevästi päätellä, että Sokrates on kuolevainen. Syllogistiset päätelmät on tapana esittää kolmella allekkaisella rivillä seuraavaan tapaan; lauseiden lopusta jätetään tällöin usein pisteet pois:


title: Syllogismi

text: Kaikki ihmiset ovat kuolevaisia


title: Syllogismi

text: Sokrates on ihminen


title: Syllogismi

text: Siis Sokrates on kuolevainen


title: Syllogismi

text: Antiikin aikana oli kaksi kilpailevaa syllogismien teoriaa: aristotelinen syllogistiikka ja stoalainen syllogistiikka. Aristoteles määritteli syllogismin "... päätelmäksi, jossa joistakin asetetuista väittämistä seuraa jotakin muuta kuin ne, koska ne ovat nämä."


title: Syllogismi

text: Tästä hyvin yleisestä määritelmästä huolimatta Aristoteles rajoittuu teoksessaan "Ensimmäinen analytiikka" "kategorisiin syllogismeihin", jotka muodostuvat kolmesta kategorisesta väittämästä. Näihin sisältyvät kategoriset modaaliset syllogismit.


title: Syllogismi

text:
Keskiajalta lähtien termejä "kategorinen syllogismi" ja "syllogismi" käytettiin yleensä samassa merkityksessä. Tämä artikkeli käsittelee syllogismeja vain tässä perinteisessä merkityksessä. Syllogismit muodostivat perinteisen
deduktiivisen päättelyn ytimen, jossa tosiasiat määritellään yhdistämällä jo olemassa olevia lauseita, päinvastoin kuin induktiivisessa päättelyssä, jossa tosiasiat määritellään toistuvien havaintojen avulla.


title: Syllogismi

text: Akateemisissa yhteyksissä syllogismin syrjäytti ensimmäisen asteen predikaattilogiikka, jonka kehitti Gottlob Frege varsinkin teoksessaan "Begriffsschrift" (1879), mutta syllogismit ovat yhä hyödyllisiä joissakin yhteyksissä, ja niitä käytetään edelleen myös yleistajuisissa johdatuksissa logiikkaan.


title: Syllogismi

text: Syllogismien käytön ymmärryksen apuvälineenä voidaan katsoa saaneen alkunsa Aristoteleen logiikkaa käsittelevistä tutkielmista. Ennen 1100-luvun puoliväliä keskiajan loogikot tunsivat vain osan Aristoteleen teoksista, muun muassa teokset "Kategoriat" ja "Tulkinnasta", jotka vaikuttivat mitä suurimmassa määrin tuolloin vallinneeseen "vanhaan logiikkaan" ("logica vetus"). "Uusi logiikka" ("logica nova") sai alkunsa, kun teos "Ensimmäinen analytiikka", jossa Aristoteles esitti syllogismien teoriansa, jälleen löydettiin.


title: Syllogismi

text: Kun "Ensimmäinen analytiikka" jälleen löydettiin, loogikot alkoivat heti pitää sitä "alan suljettuna ja täydellisenä perusteoksena", joka jätti aikakauden ajattelijoille kovin vähän väittelyn ja uudelleenjärjestelyn sijaa. Aristoteleen teoriaa väitelauseiden syllogismeista pidettiin erityisen merkittävänä, ja aikojen kuluessa siihen tehtiin vain vähän muutoksia. Teoriaa ei liitetty yleisempään seurauslogiikkaan ennen kuin 1300-luvun puolivälissä, jolloin muun massa Jean Buridan kehitti logiikkaa pidemmälle.


title: Syllogismi

text:
Aristoteleen "Ensimmäiseen analytiikka" ei kuitenkaan sisältänyt selvää "modaalisia syllogismeja" koskevaa teoriaa. Modaalinen syllogismi on päätelmä, jossa ainakin jompaankumpaan premissiin liittyy modaalinen määrite kuten "mahdollisesti", "välttämättä" tai "varmasti". Tältä osin Aristoteleen terminologia oli puutteellinen ja varsin epäselvä ja osittain ristiriidassakin sen kanssa, mitä hän oli kirjoittanut teoksessaan "Tulkinnasta".
Mitä hän kirjoitti tästä aiheesta, antoi aihetta laajaan keskusteluun, jota kommentoijat ovat jatkaneet nykyaikaan saakka. Aristoteleen oppia modaalisista syllogismeista alettiinkin lopulta pitää käytäntöön soveltumattomana, ja sen ovat korvanneet kokonaan uudet teoriat.


title: Syllogismi

text: Boethius (noin 475–526) yritti saattaa Aristoteleen logiikan laajempien piirien ulottuville. Hän käänsi "Ensimmäisen analytiikan" latinaksi, mutta tämä käännös jäi lähes tuntemattomaksi 1100-luvulle saakka. Sen sijaan hänen omilla teoksillaan kategorisista syllogismeista oli keskeinen osuus aihetta käsittelevän keskustelun laajenemiseen. Boethiuksen merkitys logiikan alalla ei niinkään perustu hänen omiin tutkimuksiinsa vaan siihen, että hän tehokkaasti välitti varhaisemmat teoriat myöhemmille logiikoille sekä siihen, että hän hyvin selvästi ja oikein esitti Aristoteleen tulokset.


title: Syllogismi

text: Toinen keskiaikaisen logiikan varhainen edustaja latinalaisessa lännessä oli Peter Abelard (1079–1142). Hän tutki syllogismin käsitettä ja siihen liittyvää teoriaa perusteellisesti teoksessaan "Dialectica", minkä lisäksi hän käsitteli aihetta muissakin teoksissaan kuten "Logica Ingredientibus". Abelard jakoi modaaliset lauseet "de dicto"- ja de re" -tyyppisiin, mikä teki keskiajan loogikoille mahdolliseksi kehittää modaalisille syllogismeille parempi teoria kuin mihin Aristoteles oli päässyt.


title: Syllogismi

text: Jean Buridan (noin 1300–1361), jota monet pitävät myöhäiskeskiajan suurimpana loogikkona, laati kaksi merkittävää teosta: "Tractatus de consequentiis" ja "Summulae de Dialectica", joissa hän käsitteli syllogismin käsitettä, sen komponentteja, tyyppejä ja tapoja, joilla sen loogista käyttömahdollisuutta voitaisiin laajentaa. Buridanin jälkeen syllogistiseen logiikkaan ei kahteensataan vuoteen lisätty juuri mitään. Logiikan historioitsijat ovat väittäneet, että keskiajan jälkeisinä vuosisatoina alalla ei tapahtunut muita muutoksia kuin että alkuperäislähteet tulivat laajemman yleisön ulottuville, logiikan hienouksia arvostettiin entistä vähemmän ja alaa tunnettiin yleisesti yhä huonommin, mille 1900-luvun alun loogikot usein naureskelivat.


title: Syllogismi

text: Kategorisessa syllogismissa on kolme osaa:


title: Syllogismi

text: Jokainen osa on kategorinen arvostelma, ja jokaisessa kategorisessa arvostelmassa on kaksi yleistä termiä.


title: Syllogismi

text: Näissä esiintyy yhteensä kolme termiä, joista kukin tarkoittaa jotakin luokkaa, tässä tapauksessa "ihmiset", "kuolevaiset" ja "kreikkalaiset". "Kuolevaiset" on päätermi, "kreikkalaiset" alitermi. Molemmilla termeillä on myös yksi yhteinen termi, jota sanotaan välitermiksi, tässä tapauksessa "ihmisen". Tässä esimerkissä molemmat premissit ovat yleisiä eli universaalisia, samoin johtopäätös.


title: Syllogismi

text: Polysyllogismi eli soriitti on argumentin tyyppi, jossa sarja epätäydellisiä syllogismeja on järjestetty niin, että jokaisen premissin predikaatti on samalla seuraavan subjekti, kunnes ensimmäisen premissin subjekti yhdistetään viimeisen premissin predikaatin kanssa johtopäätökseksi. Jos esimerkiksi joku väittää, että tietty määrä hiekanjyviä ei muodosta kasaa ja että yksi lisättykään hiekanjyvä ei tee siitä kasaa, ja jos tästä päätellään, ettei mikään määrä hiekanjyviä muodosta kasaa, on kyseessä soriittinen argumentti.


title: Syllogismi

text: Mahdollisia syllogismeja on äärettömän paljon, mutta niitä on vain 256 loogisesti erilaista tyyppiä, ja niistäkin vain jäljempänä lueteltavat 24 tyyppiä on päteviä. Syllogismi on muotoa


title: Syllogismi

text: (Huomautus: M – vällijäsen, S – subjekti, P – predikaatti, selitetään tarkemmin jäljempänä.


title: Syllogismi

text:
Syllogismin premissit ja johtopäätös ovat jotakin neljästä tyypistä, joita merkitään kirjaimilla A, E, I ja O.
Irving Copi arveli näiden olevan peräisin latinan sanoista "AffIrmo" ja "nEgO, joista edellinen tarkoittaa "Myönnän", jälkimmäinen "Kiellän"; kummassakin tapauksessa sanan ensimmäinen vokaali on tullut tarkoittamaan yleistä, toinen rajoitettua lausetta. Näiden kirjainsymbolien merkitykset osoittaa seuraava taulukko:


title: Syllogismi

text: "Analytiikassaan" Aristoteles käytti ei yleensä esittänyt konkreettisia esimerkkejä vaan käytti termien symboleina yleensä kreikkalaisia kirjaimia alfa, beeta ja gamma, jotka käännöksissä on korvattu vastaavilla latinalaisilla kirjaimilla A, B ja C. Tämä kirjainten käyttö paikanvaraajina oli Aristoteleen aikana uusi keksintö. On tullut tavaksi käyttää kirjaimia näiden välissä pieniä kirjaimia "a", "e", "i" ja "o" osoittamaan käsitteiden välisiä suhteita seuraavasti:


title: Syllogismi

text: Kirjaimella S merkitään usein johtopäätöksen subjektia ja P:llä sen predikaattia, kun taas välitermiä merkitään kirjaimella M. Tällöin pääpremissi yhdistää termit M ja P, alipremissi termit M ja S. välitermi kuitenkin voi olla kummassakin premississä, jossa se esiintyy, yhtä hyvin subjektina kuin predikaattinakin. Sen perusteella, missä asemassa pää-, ali- ja välitermi esiintyvät, syllogismit voidaan ryhmitellä myös neljään luokkaan, joita sanotaan "kuvioiksi". Jos johtopäätöksen termit ovat aina S ja P, neljä kuviota ovat seuraavat:


title: Syllogismi

text: Aristoteleen alkuperäiseen esitykseen ei neljäs kuvio sisältynyt, vaan sen lisäsi myöhemmin Theofrastus.. Myöhemminkään esimerkiksi Peter Abelard ja Jean Buridan eivät pitäneet sitä ensimmäisestä erotettavana kuviona.